text:
Siudad ti Mehiko
Ti Siudad ti Mehiko ( /ˈmɛksɨkoʊ ˈsɪti/; Espaniol: Ciudad de México [sjuˈðað ðe ˈmexiko], ammo pay a kas ti México D.F., wennoD.F.) ket isu ti Pederal a Distrito (Distrito Federal), a kapitolio ti Mehiko ket ti lugar dagiti pederal a bileg ti Kappon ti Mehiko.[10] Daytoy ket maysa a pederal nga entidad ti kaunegan ti Mehiko a saan a paset ti maysa kadagiti ania man a 31 nga estado ti Mehiko ngem tagikua a sibubukel ti pederasion. Ti Siudad ti Mehiko ket isu ti kadakkelan a siudad ti pagilian ken kangrunaan pay a sentro ti politika, kultura, edukasion ken pinansia.
A kas maysa nga "alpha" a sangalubongan a siudad[11] Ti Siudad ti Mehiko ket maysa kadagiti kangrunaan a sentro ti pinansia ken kultura idiay Amianan nga Amerika.[12] Daytoy ket mabirukan idiay Ginget ti Mehiko (Valle de México), ti maysa a dakkel a ginget kadagidiay nangato a banak idiay tengnga ti Mehiko, iti kangato a 2,240 metro (7,350 ft). Ti siudad ket buklen dagiti sangapulo ket innem a burgos.
Ti 2009 a nakarkulo a populasion para iti maitutop a siudad ket agarup idi a 8.84 a riwriw a tattao,[13] ken adda ti kalawa ti daga ti 1,485 kuadrado kilometro (573 sq mi).[14] Segun ti kaudian a panagipalpalawag a naitunos babaen ti pederal ken dagiti estado a gobierno, ti populasion ti Siudad ti mehiko a metropolitano a lugar ket 21.2 a riwriw a tattao,[13] a makaaramid daytoy ti kadakkelan at metropolitano a lugar idiay akinlaud a hemisperio, ti maikalima a kadakkelan nga aglomerasion ken ti kadakkelan nga agsasao ti Espaniol a siudad iti lubong.[15]
Ti Kalatakan a Siudad ti Mehiko ket adda ti dagup a produkto ti domestiko (GDP) ti US$390 a bilion idi 2008, a makaaramid ti urbano nga aglomerasion ti Siudad ti Mehiko ti maikawalo a kabaknangan a metropolitano a lugar iti lubong.[16] Ti siudad ket akinrebbeng para iti panagpataud ti 21% ti Dagup ti Domestiko a Produkto ti Mehiko ken ti metropolitano a lugar a naibilangan para iti 34% iti dagup ti nailian a GDP.[17]
Ti siudad ket kasisigud a nabangon idiay isla ti Danaw Texcoco babaen dagiti Asteka idi 1325 a kas Tenochtitlan, a daytoy ket gangani a kompleto a nadadael idi 1521 a sillong ti Tenochtitlan, ken dimtengan ti pannakdaremdem manen ken pannakabangon segun ti urbano nga alagaden ti Espaniol. Idi 1524, ti munisipalidad ti Siudad ti Mehiko ket nabangon, nga ammo a kas ti México Tenochtitlán,[18] ken manipud idi 1585 daytoy ket opisial a naamammoan a kas ti Ciudad de México (Siudad ti Mehiko).[18] Ti Siudad ti mehiko ketnagserbi a kas ti politikal, administratibo ken pinansia a sentro ti maysa a nangruna a paset ti kolonial nga imperio ti Espania.[19] Kalpasan ti panakagun-od ti pannakawayawaya manipud ti Espania, ti Pederal a Distrito ket napartuat idi 1824.
Kalpasan ti panagdemanda ti ad-adu nga autonomia ti politika, dagiti nagtaeng ket naikkanda ti karbengan ti dagus a panagbutos ti Daulo ti Gobierno ken dagiti pannakabagi ti dua a kamara a Lehislatibo nga Asemblia babaen ti nadayeg a butos idi 1997. Manipud idin, ti kanigid a payak ti Partido ti Demokratiko a Rebolusion (PRD) ket nagtengtengngelen kadagitoy dua.[20] Kadagiti kinaudi a tawtawen, ti lokal a gobierno ket nangipasa kadagiti adu a liberal nga annuroten, a kas ti aborsion a makiddaw, ti naipatingga a porma ti eutanasia, diborsio ken agpada a sekso a panagasawa.
Dagiti linaon
Pakasasaritaan ti Siudad ti Mehiko[urnosen | urnosen ti taudan]
Asteka a paset ti panawen[urnosen | urnosen ti taudan]
Ti agdama a siudad a naamammuan a kas ti Siudad ti Mehiko ket binangon idi babaen ti tattao a Mehika, a kalpasan daytoy ket ammo a kas dagiti Asteka, idi 1325. Ti duog a siudad ti Mehika ket tinawtawagan itan ti Tenochtitlan. Dagiti Mehika ket isu dagidi naud-udi a tattao a nagsasao ti iti Nahuatl nga immay iti daytoy a paset ti Ginget ti Mehiko kalpasan ti pannakatnag ti Toltec nga Imperio. Ti iyu-umayda ket di kinaykayat babaen dagiti tao a nagnanaeden iti ginget, ngem dagiti Mehika ket nakabaelda a nangbangon ti maysa a siudad idiay bassit nga isla iti lumaud a babngir ti Danaw Texcoco. Dagiti Mehika ket addaanda ti bukod a sarita a maipanggep no kasanoda a binangon ti siudad, kalpasan ti panangiturong kaniada babaen ti kangrunaanda a dios, a ni Huitzilopochtli. Segun ti sarita, ti dios ket isu nangibagbaga ti maysa a seneial iti ti ayan ti sitio a pangibangonandanto ti pagnaedanda- ti maysa nga agila nga agtaktakder iti maysa a nopal a kaktus nga addaan ti maysa nga uleg iti sippitna. Idi baetan ti 1325 ken 1521, Ti Tenochtitlan ket dimmakkel ken pimmigsa, a dimtengan ti panagturayna kadagiti dadduma a siudad-estado iti lawlaw ti Danaw Texcoco, ken idiay Ginget ti Mehiko. Idi simmangpet dagiti Kastila, ti Asteka nga Imperio ket kaaduannan a naabot ti Mesoamerika, naabutanna ti Golpo ti mehiko ken ti Taaw Pasipiko. Dagiti eskolar ket nagkarkuloda nga ti baetan dagiti 200,000 ken 250,000 a tao ket nagtataeng idiay Tenochtitlan idi 1500, ad-adu ngem uppat a beses ti populasion ti Londres. Daytoy napalakaan a maysa kadagiti kadakkelan a siudad iti panawenna ken ti kadakkelan iti Kaamerikaan sakbay ti panagrukma ti Kastila.
Kastila a panagrukma ti Tenochtitlán[urnosen | urnosen ti taudan]
Kalpasan ti isasanglad idiay Veracruz, ni Hernán Cortés ket nakangeg ti maipanggep ti nalatak a siudad ket ti napauten a suppiatan ken dagiti reklamo a maipanggep ti daytoy. Urayno ni Cortés ket napan idiay Mehiko nga adda laeng iti bassit a buyot, isu ket nakaawis ti kaaduan kadagiti patneng a tattao a timmulong kaniada a nangdadael ti Tenochtitlan.[21] Ni Cortés ket immuna idi a nakitana ti Tenochtitlán iti Nobiembre 8, 1519.[22] Kalpasan ti immuna panakakitana, ni Cortés ken dagiti kakuyogna ket nagsiddaawda ti kinapintasna ken ti kadakkelna. Dagiti Kastila ket nagmartsada iti igid ti dalan a pakaiturongan ti siudad manipud idiay Iztapalapa. Urayno ni Montezuma ket napan idiay sentro ti Tenochtitlán tapno sabtenna ida ken makisinnukat kadagiti sarabo, daytoy a pannakigayyem ket saan a nagpaut.[23] Ni Cortés inpanna ni Montezuma babaen iti aresto iti balay, a nagnamnama a mangituray babaen kaniana[24]Immadu dagiti pannakairteng agiggana idi, rabii ti Hunio 30, 1520 – idi las-ud ti salisal nga ammo a kas ti "La Noche Triste" – dagiti Asteka ket nagreboltoda iti iyuumay dagiti Kastila ken nakabaelda a nangtiliw wenno nangpapanaw kadagiti Europeano ken dagiti kaduada a Tlaxcala.[25] Ni Cortés nagurnos manen idiay Tlaxcala. Naipanunotan dagiti Asteka a dagiti Kastila ket permanentadan a pimmanaw. Nagpilida ti baro nga ari, ni Cuitláhuac, ngem isu ket pimmusay kalpasan laeng iti manmano a bulan gapu ti burtong; ti simmaruno nga ari idi ket ni Cuauhtémoc.[26] Ni Cortés ket nangikeddeng a mangsillong iti Tenochtitlán idi mayo 1521. Iti tallo a bulbulan, ti siudad ket nagsagsagaba manipud ti kaawan ti makan ken danum ken ti paya pannakaiwaras ti burtong nga inyeg babaen dagiti Europeano.[21] Ni Cortés ken dagiti kaduana ket nangisanglad kadagiti puersada idiay abagatan ti isla ket nakilablabanda iti ipapanda iti uneg ti siudad, kadagiti kalkalsada, ken balbalay.[27] Iti kanungpalan, ni Cuauhtémoc ket simmuko idi Agosto 1521.[21]
Ti pannakabangon manen ti siudad a kas Siudad ti Mehiko[urnosen | urnosen ti taudan]
Dagiti Kastila ket rinakrakda ti Tenochtitlán. Immuna a nagtaeng ni Cortés idiay Coyoacán, ngem nangikeddeng a mangibangon manen ti sitio ti Asteka tapno maikkat amin a tugot iti duog nga urnos.[22] Ni Cortés ket saan a nangbangon ti maysa a nawaya, a naparukma a teritorio babaen ti bukodna a personal a panagturay, ngem nagtultuloy a natulnog iti balangat ti Espaniol. Ti immuna a birey iti baro a dominio ket simmangpet idiay Siudad ti Mehiko kalpasan ti sangapulo ket uppat a tawtawen. Iti daytan a panawen, ti siudad ket nagbalin manen a siudad-estado, nga addaan ti bileg a gunay-at kadagiti adayo a nabangon a pagbeddengan ti siudad.[28] Urayno dagidi Kastila ket priniserbada ti batayan a lanag ti Tenochtitlán, nangbangonda kadagiti Katoliko a simbaan a naituoon kadagiti duog a templo ti Asteka ket tinuntonda dagiti imperial a palasio para kaniada.[28] Ti Tenochtitlánket nanaganan manen idi ti "Mehiko", ti pagpilian a porma ti naganna, gapu laeng ta nalaklaka a balikasen dagiti Kastila.[22]
Idadakkel ti kolonial a siudad[urnosen | urnosen ti taudan]
Ti siudad ket dimakkel idi dimmakkelti populasionna, a napnapan kadagiti danum ti danaw. Ti maika-16 a siglo ket nakakita kadagiti panagpaadu kadagiti simbaan, adu kadagitoy ket ket mabalin pay laeng a makita idiay naipakasaritaan a sentro.[28] Iti ekonomiko, ti siudad ti Mehiko ket rimmang-ay a kas ti nagbanagan ti panagtagilako. A kas saan a kapada ti Brasil wenno Peru, ti Mehiko ket adda iti nalaka a pannkaiyasideg kadagiti lubong ti Atlatiko ken Pasipiko. Urayno ti balangat ti Espaniol ket pinadasna ti kompleto a panagtimbeng amin a komersio idiay siudad, daytoy ket adda laeng ti bassit a panagballigi.[29]
Ti konsepto ti nobilidad ket rimmang-ay idiay Baro nga Espania a saan payen a nakitkita kadagiti paset ti Kaamerikaan. Dagiti Kastila ket nakasabatda iti maysa a kagimongan a ti konsepto iti nobilidad ket kapadpada ti bukodda. Dagiti Kastila ket dinaydayawda ti patneng nga urnos iti nobilidad ket nagnayonda iti daytoy. Kadagiti simmarsaruno a siglo, ti maysa a natakneng a titulo idiay Mehiko ket saan a kaibuksilan a ti maysa ket nagsansanay ti nalatak a bileg ti politika gaputa ti bileg ti ket adda ti patinggana urayno ti iti panagala iti baknang ket saan.[30] Ti konsepto ti nobilidad idiay Mehiko ket saan a polikal ngem daytoy ket konserbatibo unay a sosial ti Espaniol, a naibatay iti panagited ti pannakaikanada iti pamilia. Kaaduan kadagitoy a pamilia nagpaneknek ti pannakaikanadada babaen ti managaramid kadagiti kabaknang idiay Baro nga Espania iti ruar ti siudad, ket ti kalpasanna ti panaggasstos kadagitia rentas kadagiti puonan, iti panagbangon kadagioti simbaan, panagsuporta kadagiti karidad ken panagbangon kadagiti barayuboy a balbalay. Ti kaaduana panagbangon kadagiti barayuboy a balbalay ket nakabot ti kaadu idi kinaudi a gudua ti maika-18 a siglo. Adu kadagitoy a balay ket mabalin pay laeng a makita ita nga aldaw, a nangiturog ti parbo a nagan ti Siudad ti mehiko iti "Ti siudad dagiti palasio" nga inted daytoy babaen n i Alexander Von Humboldt.[22][28][30]
Ti Grito de Dolores ("Karayo ni Dolores") a tinawtawagan pay a kas ti El Grito de la Independencia ("Karayo ti Pannakawaya"), a naibagbaga iti bassit nga ili ti Dolores idiay asideg ti Guanajuato idi Septiembre 16, 1810, ket isu daytoy ti pasamak a nangmarka ti rugi ti Pannakawaya a Gubat ti Mehikano ken isu daytoy ti kangrunaan a nailian a piesta a napalpaliiw idiay Mehiko. Ti "Grito" ket isu idi tiinsasao iti pannakigubat iti Pannakawaya a Gubat ti Mehikano babaen ni Miguel Hidalgo y Costilla,ti maysa aRoamno Katoliko a padi. Ni Hidalgo ken dagiti daddumna pay a criollo ket nairamannda ti naplano a rebolto a mangsuppiat kadagiti kolonial a gobierno ti Kastila, ken dagiti nakikuplot ketnaliputan. Nabutbuten iti pannakaarestonat,[1] ni Hidalgo binilinna ti kabsatna alalaki a ni Mauricio ken ni pay Ignacio Allende ken ni Mariano Abasolo a kumuyog kadagiti dadduma pay a naarmasan a lallaki a nangibilin iti alguasil tapno iparuarna dagiti nagkaykayat ti pannakawaya a naibalod idiay idi rabii ti Septiembre 15. Nakabaelda a nagparuar kadagiti walopulo.[2] Idi agsapa ti 6:00 Septiembre 16, 1810, inbilin ni Hidalgo a paawengen dagiti kampana ti simbaan ken inurnongna ti kongregasionna. Sinumbangiran babaen ni Allende ken ni Juan Aldama, isu ket kinasaona dagiti tao iti sangana ti simbaan, a nangawawis kaniada nga agrebolto. Ti Gubat ti Guanajuato, ti immuna a pannakilaban ti insurhensia, ket napasamak kalpasan ti uppat nga aldaw. Ti pannakawaya ti Mehiko manipud ti Espania ket nairangarang idiat Deklarasion iti Pannakawaya ti Imperio ti Mehiko idi Septiembre 27, 1821, kalpasan ti pannakigubat ti maysa a dekada.[31] Dagiti yaalsa ket simmaruno para kadagiti simmarsaruno a dekada, gapu kadagiti nadumaduma a sangkatipunan a nakilablaban para iti panagtengngel iti Mehiko.[32]
Ti Pederala Distrito ti Mehiko ket nabangon idi babaen ti baro a gobierno ken babaen ti panagpirma ti baroa batay-lintegda, a dagiti konsepto iti maysa a pederal a distrito ket naampon idi manipud ti Batay-linteg ti Estados Unidos.[33] Sakbay ti daytoy a pananginagan,ti Siudad ti Mehiko ket nagserbi idi a kas ti tugaw ti gobierno para iti Estado ti Mehiko ken ti sibubukel a pagilian. Ti Texcoco ken idi ti Toluca ket nagbalin a kapitolio ti estado ti Mehiko.[34]
Dagiti nagibasaran[urnosen | urnosen ti taudan]
- ^ "Secretaría de Relaciones Exteriores – México". Sre.gob.mx. Naiyarkibo manipud iti kasisigud idi 2005-09-08. Naala idi Abril 17, 2011.
- ^ "De la Colonia / 13 agosto de 1521: rendición de México-Tenochtitlan". Redescolar.ilce.edu.mx. Naala idi Abril 17, 2011.
- ^ "Conmemora la SecretarĂa de Cultura el 185 Aniversario del Decreto de CreaciĂłn del Distrito Federal". Cultura.df.gob.mx. Naala idi Abril 17, 2011.
- ^ "Senadores por el Distrito Federal LXI Legislatura". Senado de la Republica. Naala idi Oktubre 21, 2010.
- ^ "Listado de Diputados por Grupo Parlamentario del Distrito Federal". Camara de Diputados. Naala idi Oktubre 20, 2010.
- ^ "Resumen". Cuentame INEGI. Naala idi Oktubre 20, 2010.
- ^ "Relieve". Cuentame INEGI. Naala idi Oktubre 20, 2010.
- ^ "ENOE". Naala idi Agosto 24, 2012.
- ^ "Distrito Federal.". 2010. Naala idi Oktubre 20, 2010.
- ^ "Artículo 44" (PDF). Constitución Política de los Estados Unidos Mexicanos. Naala idi Mayo 14, 2010.
- ^ Ganganaet nga Annuroten (2008). "Ti 2008 a Pagsurotan dagiti Sangalubongan a Siudad". Naala idi Disiembre 27, 2009.
- ^ "WFE – Member Exchanges". World-exchanges.org. Abril 1, 2003. Naala idi Marso 25, 2010.
- ^ a b Konseho ti Nailian a Populasion. "Siudad ti Mehiko a Metropolitano a Lugar" (PDF). Gobierno ti Estado ti Mehiko. Naala idi Disiembre 27, 2009.
- ^ Brian W. Blouet, Olwyn M. Blouet. OECD a Panagrepaso ti Rehional a Panagpabaro OECD a Panagrepaso ti Rehional a Panagpabaro: Dagiti 15 nga Estado ti Mehiko 2009. OECD Publishing, 2009. p. 418 (p. 299). ISBN 978-92-64-06012-8.
- ^ Nagkaykaysa aPagpagilian (2007). "Dagiti Prospekto ti Urbanisasion ti Lubong". Naiyarkibo manipud iti kasisigud idi Hulio 31, 2007. Naala idi Disiembre 27, 2009.
- ^ PricewaterhouseCoopers (Pebrero 11, 2009). "Dagiti rumrummuar a paglakuan a siudad nga ekonomia a napardasto a dumakkel iti sangalubongan a GDP a pakairanggo a kas kinuna ti PricewaterhouseCoopers LLP". UK Media Centre. Naala idi Disiembre 27, 2009.
- ^ "GDP ti Siudad ti Mehiko a kas maipada ti nailian a GDP". Naala idi Agosto 19, 2010.
- ^ a b (iti Espaniol) Gobierno ti Pederal a Distrito. "Pakasaritaan ti Siudad ti Mehiko". Naala idi Disiembre 27, 2009.
- ^ (iti Espaniol) Nagkaykaysa a Pagpagilian. "Siudad ti Mehiko, Mehiko". Naala idi Disiembre 27, 2009.
- ^ Daniel C. Schechter, Josephine Quintero. Lonely Planet Mexico City, City Guide [With Pullout Map]. Maikatlo nga Edision. Lonely Planet, 2008. p. 288 (p. 20-21). ISBN 978-1-74059-182-9.
- ^ a b c "Historia de la Ciudad de México" (iti Espaniol). Naala idi Oktubre 14, 2008.
- ^ a b c d Marroqui, Jose Maria (1969). La Ciudad de Mexico. Siudad ti Mehiko: Ayuntamiento del Distrito Federal. pp. 21–25.
- ^ "Conquistadors – Cortés. Nobiembre 1519, Ti Kapintasan a Banag iti Lubong". PBS. Naala idi Abril 17, 2011.
- ^ "Conquistadors – Cortés. Nobiembre , 1519 – Naaresto ni Montezuma". PBS. Naala idi Abril 17, 2011.
- ^ "Dagiti konkistador – Cortés. Hunio 1520 – Nadawel a panagpapatay idiay Tenochtitlán". PBS. Naala idi Abril 17, 2011.
- ^ "Dagiti konkistador – Cortés. Disiembre 1520 – Sillong, Panagbisin ken Burtong". PBS. Naala idi Abril 17, 2011.
- ^ "Dagiti konkistador – Cortés. Ti Kinaudi a Takder: Ti Maysa nga Asteka nga Iliada". PBS. Naala idi Abril 17, 2011.
- ^ a b c d Alvarez, Jose Rogelio (2000). "Mexico, Ciudad de". Enciclopedia de Mexico (iti Espaniol). 9. Encyclopædia Britannica. pp. 5242–5260.
- ^ Hamnett, Brian R. (1998). Ababa a Pakasaritaan ti Mehiko. Port Chester, New York, USA: Unibersidad ti Cambridge a Pagmalditan. ISBN 978-0-521-58120-2.
- ^ a b Ladd, Doris M (1998). Artes de Mexico Palacios de la Nueva España Ti Mehikano a Nobilidad. Siudad ti Mehiko: Artes de Mexico y del Mundo. pp. 84–86. ISBN 978-968-6533-61-3.
- ^ "Don Agustín de Iturbide". Naala idi Oktubre 20, 2008.
- ^ "Pakasaritaan ti Siudad ti Mehiko". Naala idi Oktubre 17, 2008.
- ^ Weil, Thomas E. (Enero 1, 1991). Mehiko: Kapitulo 3B. Ebolusion ti Maysa a Pagilian. Pagpagilian iti Lubong. Opisina ti Panagrang-ay, Inc.
- ^ Mody, Ashoka (Oktubre 31, 1996). Panagiyawat ti Inprastriktura. Pagpagilian iti Lubong. World Bank Publications. p. 187. ISBN 978-0-8213-3520-8.
Dagiti silpo ti ruar[urnosen | urnosen ti taudan]
- Midia a mainaig iti Siudad ti Mehiko iti Wikimedia Commons
- Pakaammo ti panagbiahe idiay Siudad ti Mehiko manipud iti Wikivoyage (iti Ingles)
- Kitaen ti Siudad ti Mehiko iti Proyekto ti Nawaya a Direktorio (iti Ingles)
- Gobierno ti Pederal a Distrito (iti Espaniol)
- Ministro ti Turismo ti Siudad ti Mehiko (iti Espaniol)


c: text/html

text:
Iti rabii, naaramid ti Min-iinnayo Is Nan Nainsigudan Ay Ayuwen wenno kompetision dagiti kadaanan a kankanta. Iti daytoy a programa, saan laeng a dagiti kankanta dagiti tribtribu, kas koma dagiti dayyeng, duayya ken salidummay ti nangngegan no di pay dagiti aweng manipud iti instrumento kas koma ti kalaleng wenno nose flute.
Iti daytoy met la a rabii, naangay ti talent portion dagiti sangapulo ket innem a kandidata ti Baggak Ti Daya a nakisalipan dagiti kalibnosan a babbalasang dagiti nadumaduma a tribu .
Maikadua nga aldaw
Naangay ti Cultural Ensemble Competition iti maikadua nga aldaw. Naipabuya dagiti tradisional a salsala ken kankanta dagiti ili a dominaran dagiti tribtribu a pakairamanan dagiti addaan iti tugot ti Kankanaey, Tingguian, Bago ken Itneg.
Reprep dagiti nagdadarison iti Candon tapno agbuya kadagiti sala ken kankanta ket uray dagiti bisita a naggapu iti Cultural Center of the Philippines, National Commission on Culture and the Arts, Department of Education ken dadduma pay nga ahensia ti turay, saanda a nailinged ti panagdayawda iti nabaknang a kultura a salsalimetmetan dagiti nadumaduma a tribu iti Ilocos Sur.
Nabara ti sipsipat dagiti tattao iti Sikep ti Bago Tribe nga impabuya ti Candon City, Epas ti Kankanaey nga imparang ti Cervantes, Kaon ti San Emilio, Ilocos Sur, Guyugoy ti Sigay, ti Lueb ti Tingguian ti Galimuyod, Sapit ti Gregorio del Pilar, Sabusab ti Alilem ken dadduma pay a kadaanan a sala.
Napnek dagiti tattao a nagbuya kadagiti nadumaduma a sala ti tadek, dagiti musika manipud kadagiti instrumento a naaramid iti kawayan, kayo, ken ti umal-allangogan a gangsa. Nabara pay ti panangawat dagiti agbuya kadagiti dance-drama a naipakatan iti choreography, kanta ken sala dagiti kannawidan ken ug-ugali dagiti tribtribu.
Uray nalabesen ti pangaldaw, diretso latta dagiti pabuya ken saan a nagkir-in dagiti tattao iti yanda a kasla saanda a narikna ti bisin.
Iti karabianna, napili ti Miss Baggak ti Daya 2008.
Naballaetan ti programa kadagiti kanta dagiti bisita nga artista. Nangipangeg met ni Congressman Eric Singson iti samiweng ti kabambantayan.
Risiris ti panagpili iti reyna. Nagparada dagiti kandidata a nagaruat iti tribal attire, swimsuit ken iti abel gown ket in-inut a nakerrasan ti sangapulo ket innem a kandidata iti tallo laengen a finalist.
Napili a Miss Baggak Ti Daya 2008 ni Cherry Ann Pineda, taga-Salcedo, Ilocos Sur, first runner-up ti kandidata ti Santa Cruz ken 2nd runner-up ti kandidata ti Gregorio del Pilar.
Maikatlo nga aldaw
Chorale competition ti naangay iti maikatlo nga aldaw. Partisipante ditoy dagiti makunkuna a non-IP dominated nga ili.
Nangegan manen dagiti kansion a salidummay, duayya ken dadduma pay a samiweng
Iti malemna ti pannakaiyawat koma dagiti premio dagiti nangabak iti nadumaduma a kompetision. Ngem kas immun-una a nadakamat, napigsa ti pammati nga adda dakkel a pakainaigan dagiti gangsa iti panagtudona iti tribal festival iti maysa a lugar. Nairanrana wenno saan, simmangbay ti bayakabak.
Nupay kasta, makuna a balligi ti umuna a Begnas Festival ti probinsia ti Ilocos Sur. Nangruna ta dakkel ti suporta nga inted da Gobernador Savellano ken House Deputy Speaker Eric Singson ken ti administrasion ni Candon City Mayor Allen Singson iti daytoy a programa.
Kinapudnona agingga ita, iti kaltaang ti rabii, kasla mangmangegko pay laeng dagiti dayyeng ti salidummay ken ti patit ti gangsa. Kasla makitkitak pay laeng dagiti naparagsit a garaw dagiti saka ken nalap-it a siket bayat ti panangdanggay dagiti kameng ti tribu iti tadek..
Maipasiguradok nga agbuyaakto manen agsipud ta inkari dagiti agtuturay iti probinsia a dakdakkelto a pagteng ti maikadua a Begnas Festival a maangay met la iti siudad ti Candon.#

robotstxt: allowed

filter: keep


text:
Rekursos
Dagiti Dibision ti Eleksion iti County (County Election Divisions)
Dagiti Reklamo iti Eleksion (Election Objections)
Ti maysa kandidato, kualipikado a partido politikal, wenno tallopulo (30) a botante ti maysa a distrito electoral ket mabalinda ti mangipila wenno mangidatag iti reklamo iti Klerk ti Korte Suprema. Ti reklamo ket masapul a mangipresentar kadagiti rason a mabalin a pakaigapuan ti panagbaliw dagiti resulta ti eleksion.
Maudi nga Aldaw ti Panagipila
Amin a reklamo a maipila ket nasken a naisurat ken maidatag daytoy iti Klerk ti Korte Suprema iti di naladladaw ngem:
Eleksion Primaria: Agosto 20, 2018, 4:30 iti malem
Eleksion Heneral: Nobiembre 26, 2018, 4:30 iti malem
Eleksion Primaria
Apaman a maipila ti reklamo, mangipaulog ti Korte Suprema iti abiso a mangibilbilin kadagiti naireklamo (defendant) iti isusungbatda iti saan a naladladaw ngem iti alas 4:30 iti malem iti maikalima nga aldaw kalpasan a naawatda ti abiso.
Ti Korte Suprema ket ipaulognanto ti desisionna a pangilanadanna a sibubukel kadagiti amin a natakuatanna kadagiti man pagteng ken iti babaen ti linteg (findings of fact and of law) iti di naladladaw ngem iti alas 4:30 iti malem iti maikapat nga aldaw kalpasan a maawatna ti sungbat dagiti naabisuan. Mairamanto ditoy ti pannakaitudo ti no asino a kandidato a nainominar ti agparang ti naganna iti balota a para iti eleksion heneral wenno no asino ti pudpudno a nabotosan, maibatay iti opisina wenno takem a nagtarayanna.
Eleksion Heneral
Apaman a maipila ti reklamo, mangipaulog ti Korte Suprema iti abiso a mangibilbilin kadagiti naireklamo (defendants) a sumungbat iti di naladladaw ngem iti alas 4:30 iti malem ti maikasangapulo nga aldaw kalpasan a naawatda ti abiso.
Maigidiat iti eleksion primaria, awan ti deadline nga intuding ti linteg a panangipaulog ti Korte Suprema iti desisionna. No naipaulog, ti pangngeddeng ket desidirenna ti ania man kadagitoy: no asino ti/dagiti kandidato a nabotosan, wenno imbalido ti eleksion. No imbalido ti eleksion, mapaangay ti baro nga eleksion iti uneg ti 120 nga aldaw apaman a naipaulog ti pangngeddeng.
Kitaen ti mabalin nga iprinta nga PAGBASAAN Maipanggep iti Dagiti Reklamo iti Eleksion (Election Objection FACTSHEET). Para iti kompleto nga impormasion, basaen ti HRS §§11-172, 11-173.5, 11-174.5, ken 11-175.
Panagkampania iti Lugar a Pagbotosan (Electioneering at the Polling Place)
Tapno mapagtalinaed ti natalged ken naurnos a pannakaangay dagiti eleksion, ti pangulo nga opisial iti eleksion (chief election officer) ket mabalin a tenglenna dagiti aktibidad iti uneg dagiti lugar a pagbotosan ken iti lugar a di mabalin a pagkampaniaan.
Dagiti Saan a Mabalin a Pagkampaniaan
Dagiti opisial ti presinto ket masapul a mangipaskilda iti mapa a mangipakita iti kalawa a 200 a pie manipud iti perimetro ti lugar a pagbotosan ken kaaripingna iti nalawag a makita a lugar, sakbay a maluktan ti panagbotos.
Ti lugar a pagbotosan ken kaaripingna ket mairaman dagitoy:
· Ti pasdek nga ayan ti lugar a pagbotosan
· Ania man a pagiparkingan kadagiti lugan a kaariping ti pasdek ken gagangay a maus-usar a pagiparkingan dagiti mangus-usar iti dayta a pasdek
· Dagiti pagnaan iti nagbaetan ti pasdek ken ti ania man a pagiparkingan kadagiti lugan
· Ania man a dalan iti nagbaetan ti ania man a para publiko a kalsada ken ti lugar a pagbotosan
Asino man a tao nga agtalinaed wenno agwarangwarang iti uneg dayta a kalawa a 200 a pie manipud iti perimetro ti lugar a pagbotosan ken dagiti kaaripingna para iti rason a panagkampania ket agbasol iti misdemeanor.
Dagiti mapa a mangipakita iti lugar a pagkampaniaan (electioneering maps) ket mabalin a maala babaen ti Opisina Dagiti Eleksion (Office of the Elections) iti www.elections.hawaii.gov.
Panagkampania
Dagiti aktibidad a pagkampania para iti panggep nga agkalap iti botos para wenno kontra iti asino man a tao, partido politikal, wenno iti pagtaktakderan maipanggep iti saludsod a pagbobotosan ket maiparit iti uneg ti lugar a pakaiparitan ti panagkampania maysa nga oras sakbay a marugian ti panagbotos agingga iti panagrikep ti panagbotos. Asino man a tao a matakuatan a mangiwaywayat kadagiti aktibidad a pagkampania ket agbasol iti misdemeanor.
Dagiti aktibidad a pagkampania ket mairaman dagitoy:
· Panagiwaras, panagisirkular, panagimet, panagipaskil wenno panagyestaka kadagiti kard a pagkampania, pampleto, poster, ken dadduma pay a babasaen
· Panagusar iti public address system ken dadduma pay a para publiko a pakikomunikar
· Panagusar kadagiti motor caravan ken parada
· Panagusar kadagiti grupo a manglinglingay wenno panagiwaras kadagiti libre a bambanag ken serbisio.
Dagiti aramid a panaglabsing maipanggep iti eleksion ket nasken a maireport iti Opisina Dagiti Eleksion.
Kitaen ti mabalin nga iprinta a PAGBASAAN Maipanggep iti Panagkampania iti Lugar a Pagbotosan (Electioneering at the Polling Place FACTSHEET). Para iti kompleto nga impormasion, basaen ti HRS §§11-132 ken 19-6.
Dagiti Pagbasaan
Dagiti Opisial nga Agserbi iti Aldaw ti Eleksion
Panagkampania iti Lugar a Pagbotosan
Ti Ibunga ti Pannakasentensia Gapu iti Nadagsen a Krimen
Dagiti Militar ken Adda iti Ballasiw-Taaw a Botante
Dagiti Enmienda ti Konstitusion ti Estado
Kaawan iti Trabaho Para iti Panagbotos iti Aldaw ti Eleksion
Dagiti Kampania a Para iti Rehistrasion ti Botante
Dagiti Botante Kadagiti Pasilidad a Pagaywanan
Probisional a Panagbotos (Provisional Voting)
Ti Linteg iti Itutulong iti Panagbotos iti America iti 2002 (Help America Vote Act of 2002 wenno HAVA) ket yestablisarna ti kalintegan ti botante a mangitinnag iti probisional wenno temporario a balota no:
· Ti nagan ti botante ket saan nga agparang iti opisial a listaan dagiti rehistrado a botante; wenno
· Ti maysa nga opisial nga agpapaay iti eleksion ket ibagana a ti botante ket saan a kualipikado nga agbotos.
Fail-Safe a Panagbotos (Fail-Safe Voting)
Ti fail-safe a botante ket isu daydiay tao a damona ti agbotos a sakbayna, nagparehistro nga agbotos babaen ti koreo ngem saan a nakaited kadagiti pammaneknek iti kinaasino (identipikasion) a kasapulan ti HAVA, iti man panawen a panagparehistrona wenno bayat ti kaaddana iti lugar a pagbotosan wenno iti panawen a panangisublina iti absentee ballot nga inaramatna iti panagbotosna. Iti kasta a situasion, ti botante ket nakaisubmitir iti probisional a balota. Ngarud, ti botante ket masapul nga ikkanna ti Opisina ti Klerk (Clerk’s Office) iti kasapulan nga identipikasion tapno mairaman ti botosna iti pannakabilang dagiti botos, iti di naladladaw ngem dagitoy a petsa:
Eleksion Primaria: Agosto 16, 2016
Eleksion Heneral: Nobiembre 10, 2016
Panangitinnag iti Probisional a Balota
Ti botante ket mapalubosan a mangitinnag iti probisional a balota apaman a makompletona ti naisurat a pammaneknek a mangibagbaga a ti indibidual ket:
· Maysa a rehistrado a botante nga adda iti hurisdiksion a pangpanggepenna a pagbotosan; ken
· Kualipikado nga agbotos iti dayta nga eleksion.
Ti Opisina ti Klerk ket isunto ti mangdeterminar no ti probisional a balota ket mairaman iti pannakabilang dagiti botos a kas mayayon iti Paglintegan ti Estado. Ti botante ket maberipikarnanto no nairaman ti balota iti pannakabilang dagiti botos wenno saan, ken maammuannanto no apay a di nairaman, babaen ti itatawagna a libre iti maited a numero ti telepono wenno babaen ti website ti Opisina Dagiti Eleksion (Office of Elections) iti www.elections.hawaii.gov.
Kitaen ti mabalin nga iprinta a PAGBASAAN Maipanggep iti Probisional a Panagbotos (Provisional Voting FACTSHEET). Para iti kompleto nga impormasion, basaen ti Linteg iti Itutulong iti Panagbotos iti America iti 2002 (HAVA), Titulo III, Dagiti Seksion 302 & 303.
Dagiti Enmienda ti Konstitusion ti Estado (State Constitutional Amendments)
Ti Konstitusion ti Estado ti Hawaii ket mabalin laeng a maamendaran babaen ti kombension konstitusional wenno babaen ti panangisingasing ti lehislatura kadagiti enmienda ti konstitusion kadagiti botante. Ti Konstitusion ti Estado ti Hawaii ket awanan iti probision para iti proseso inisiatibo (initiative process).
Kombension Konstitusional
Ti lehislatura ket mangidatag kadagiti sumaganad a saludsod iti Opisina Dagiti Eleksion (Office of Elections) tapno mailanad iti balota, “Mayatka kadi nga adda kombension a mangisingasing iti pannakarebisar ti Konstitusion wenno mangisingasing kadagiti enmienda ti Konstitusion?”
No siam (9) a tawen ti napalabasen sipud nagparang ti saludsod iti ngato iti balota, ti teniente gobernador ket isubmitirnanto ti saludsod iti Opisina Dagiti Eleksion iti opisinami tapno mailanad iti balota. Ti Eleksion Heneral idi 2008 ti kaudian nga eleksion a nagparangan ti saludsod iti balota.
No ti saludsod ket makaawat iti mayoridad a botos a naitinnag a mangpabor itoy, agraman dagiti blanko a botos ken over votes wenno botos a saan a nairaman iti pannakabilang dagiti botos, maangayto ngarud ti kombension konstitusional.
Ti lehislatura ti mangikeddeng iti bilang dagiti delegado iti kombension, dagiti lugar a pakabotosanda, ken no kasano nga agtrabaho ti kombension. Ti eleksion dagiti delegado ket maangayto iti sumaruno nga eleksion heneral wenno iti maysa nga espesial nga eleksion, kas ikeddeng ti lehislatura.
Iti kombension konstitusional, maikeddengto no ania dagiti singasing a rebision wenno enmienda a maiserrek iti konstitusion ken maidatagto iti Opisina ti Eleksion tapno mailanad iti balota a mapagbobotosan itinto man eleksion heneral wenno iti maysa nga espesial nga eleksion.
Iti eleksion heneral, ti saludsod ket maaprobaran no agpada a magun-od dagitoy a kualipikasion:
· Test 1: Dagiti Wen botos (Yes votes) ket makaawat iti mayoridad dagiti nabilang a botos, agraman dagiti blanko a botos ken dagiti over votes
· Test 2: Dagiti Wen a botos (Yes votes) ket makaawat iti di nakurkurang ngem limapulo a porsiento ti dagup dagiti naitinnag a botos, agraman dagiti blanko a botos ken over votes
Iti maysa nga espesial nga eleksion, ti saludsod ket maaprobaran no agpada a magun-od dagitoy a kualipikasion:
· Test 1: Dagiti Wen a botos (Yes votes) ket makaawat iti mayoridad dagiti nabilang a botos, agraman dagiti blanko a botos ken over votes
· Test 2: Dagiti Wen a botos (Yes votes) ket buklenda ti di nakurkurang ngem tallopulo a porsiento dagiti rehistrado a botante iti Hawaii
Dagiti Enmienda nga Insingasing ti Lehislatura
Dagiti singasing ti lehislatura nga enmienda ti konstitusion ket masapul nga adaptaren ti dua-nga-apagkatlo ti botos iti agpada a sanga (chamber) ti lehislatura bayat ti sesion ti lehislatura wenno babaen ti mayoridad a botos ti tunggal chamber iti dua nga agsaruno a sesion ti lehislatura.
Dagiti kuestion iti singasing nga enmienda ti konstitusion ket maisubmitir iti Opisina Dagiti Eleksion tapno mailanad iti balota a para iti eleksion heneral.
Ti saludsod ket maaprobaran no agpada a magun-od dagitoy a kualipikasion:
· Test 1: Dagiti Wen a botos (Yes votes) ket makaawat iti mayoridad dagiti nabilang a botos, agraman dagiti blanko a botos ken over votes
· Test 2: Dagiti Wen a botos (Yes votes) ket makaawat iti di nakurkurang ngem limapulo a porsiento ti dagup dagiti naitinnag a botos, agraman dagiti blanko a botos ken over votes
Maudi nga Aldaw (Deadline)
Ti maudi nga aldaw a panagisubmitir iti saludsod iti Opisina Dagiti Eleksion tapno mailanad iti balota ket Agosto 25, 2016.
Pagarigan: Saludsod iti Enmienda nga Agparang iti Balota ti Eleksion Heneral
Pagarigan a Saludsod Botos a Naawat
Wen 195,909
Saan 122,454
Blanko 30,181
Over 207
Dagup ti botos a nabilang 318,363
Dagup ti botos a naitinnag 348,751
Test 1 Pannakakuenta:
195,909 wen / 318,363 nabilang = 0.615 or 61.5%
Ti 61.5% ket dakdakkel ngem ti 50%, ngarud ti botos a wen, nakaawat iti mayoridad ti botos a nabilang ken pasado iti Test 1.
Test 2 Pannakakuenta:
195,909 wen / 348,751 naitinnag = 0.562 or 56.2%
Ti 56.2% ket dakdakkel ngem ti 50%, ngarud ti botos a wen, nakaawat iti ad-adu ngem ti 50% dagiti naitinnag a botos ken pasado iti Test 2.
Ti saludsod ket agpada a pasado iti Test 1 ken Test 2, ngarud naaprobaran ti enmienda.
Pagarigan: Saludsod iti Enmienda nga Agparang iti Espesial nga Eleksion
Pagarigan a Saludsod Botos a Naawat
Wen 184,101
Saan 129,806
Blanko 34,709
Over 135
Dagup ti botos a nabilang 313,907
Dagup ti botos a naitinnag 348,751
Rehistrado a botante 662,728
Test 1 Pannakakuenta:
184,101 wen / 313,907 nabilang = 0.586 wenno 58.6%
Ti 58.6% ket dakdakkel ngem 50%, ngarud ti botos a wen nakaawat iti mayoridad ti botos a nabilang pasado iti Test 1.
Test 2 Pannakakuenta:
184,101 wen / 662,728 reh. a botante = 0.278 wenno 27.8%
Ti 27.8% ket basbassit ngem 30%, ngarud saan a pasado iti Test 2.
Ti saludsod ket pasado iti Test 1 ngem saan a pasado iti Test 2, ngarud saan a naaprobaran ti enmienda.
Kitaen ti mabalin nga iprinta a PAGBASAAN Maipanggep iti Dagiti Enmienda ti Konstitusion ti Estado (State Constitutional Amendments FACTSHEET). Para iti kompleto nga impormasion, basaen ti Konstitusion ti Estado ti Hawaii Artikulo XVII.
(Kaawan iti Trabaho Para iti Panagbotos iti Aldaw ti Eleksion) Time Off for Voting on Election Day
Dagiti botante ket karbenganda ti maipaayan iti di nakurkurang ngem dua nga agsaruno nga oras a kaawanda iti trabaho, a di mairaman ditoy ti panangaldaw ken oras a panaginana, tapno makabotosda. Dagiti botante ket saanda a mapatawan iti dusa, saan a mabaliwan ti normal nga orasda nga agtrabaho, wenno saan a makissayan ti sueldo wenno bayadda gapu iti kaawanda iti trabaho.
Ti paglintegan ket saan a maipakat kadagiti empleado a dagiti oras ti panagtrabahoda ket iramanna ti panawen a dua nga agsaruno nga oras bayat a nakalukat dagiti pagbotosan no dayta nga empleado ket saan nga agtrabtrabaho para iti employerna. Silulukat dagiti pagbotosan manipud iti alas 7:00 iti bigat agingga iti alas 6:00 iti malem.
Ti maysa nga employer ket mabalinna ti mangaramid iti maitutop a panangkissay iti sueldo wenno bayad ti maysa nga empleado a di met napan nagbotos idinto a pimmanaw met iti trabahona. Idulin ti ballot stub a kas pammaneknek iti panagbotos.
Tapno di met unay madaksan ti employer, mairekomendar ti ipapan panagbotos sakbay ti ipapan iti trabaho wenno mapan agbotos maysa nga oras sakbay ti panagretira iti trabaho.
Kitaen ti mabalin nga iprinta a PAGBASAAN Maipanggep iti Kaawan iti Trabaho Para iti Panagbotos iti Aldaw ti Eleksion (Time Off for Voting FACTSHEET). Para iti kompleto nga impormasion, basaen ti HRS §11-95.
Panagkuestionar ti Botante
Asino man a rehistrado a botante ket mabalinna a kuestionaren ti kalintegan nga agbutos ti sabali a botante no la ketdi ta:
· Ti botante ket saan nga isu ti tao nga ibagbaga ti botante nga isuna.
· Ti botante ket awan kalinteganna nga agbotos iti dayta a presinto.
Ti Panagkuestionar ti Botante a Saan a Naaramid iti Lugar a Pagbotosan
Ti panagkuestionar ti botante a saan a naaramid iti lugar a pagbotosan iti aldaw ti eleksion wenno iti maysa nga early walk-in location (lugar a pakaangayan ti maisapsapa a panagbotos) ket masapul a maisurat, ilawlawagna no apay a kinuestionaranna ti botante, ken pirmaan ti tao nga agkuestionar wenno agreklamo. Ti klerk, apaman a maawatna ti naisurat a reklamo, ket masapul nga imbestigaren ken desisionanna ti reklamo iti kabiitan a panawen.
Ti Klerk ket pakaammuanna ti tao a naireklamo a naabak iti kasona nga addaan daytoy iti karbengan a mangapelar ti desision. Idatag daytoy ti apela iti Hunta ti Rehistrasion (Board of Registration) iti uneg ti sangapulo (10) nga aldaw apaman a maawatna ti pakaammo maipanggep iti desision.
Pannakaapelar ti Pangngeddeng ti Klerk
Ti nakuestionar a botante ket masapul a mangidatag iti naisurat nga apela iti Hunta ti Rehistrasion iti uneg ti sangapulo (10) nga aldaw apaman a maawatna ti desision ti klerk. Ti naisurat nga apela ket masapul nga iramanna dagitoy:
· Nagan ti naireklamo a botante.
· Deklarasion (maibaga) iti desision ti klerk.
· Dagiti pagbatayan no apay a kontestaren ti desision.
No ti apela a naidatag iti Hunta ti Rehistrasion ket naanamongan, ipakaammo a dagus ti Hunta ti Rehistrasion ti natakuatanna iti Opisina ti Klerk.
Iti panagbista (hearing), ti Hunta ket mabalinna ti mangaramid iti naisawang wenno oral a desision wenno isaadna iti under advisement (agdalan pay laeng iti konsultasion) ket maipaulogto ti naisurat a pangngeddeng iti naladladaw a petsa.
Ti Hunta ket pakaammuannanto ti tao a naabak nga addaan daytoy iti karbengan nga agapelar iti Korte Intermedio Dagiti Apela (Intermediate Court of Appeals) iti di naladladaw ngem iti alas 4:30 iti malem ti maikasangapulo nga aldaw kalpasan a naawatna ti naisurat a pangngeddeng ti Hunta.
Ti Panagkuestionar ti Botante a Naaramid iti Lugar a Pagbotosan
Ti panagkuestionar ti botante ket mabalin a maaramid iti lugar a pagbotosan wenno lugar a pakaangayan ti maisapsapa a panagbotos (early walk-in location) iti aldaw ti eleksion. Ti reklamo ket saan a nasken a maisurat. Ti nakuestionar a botante ket maikkan met iti gundaway a mangited iti tumutop a panangatur.
No saan, ti reklamo ket konsideraren ken kedngan a dagus dagiti opisial ti presinto. Ti nagreklamo ken ti naireklamo ket agpada nga addaan iti karbengan nga agapelar iti Hunta ti Rehistrasion.
No awan ti naaramid nga apela, maibilangen a pinal ti desision ti pangulo ti presinto (precinct chairperson). Ti naireklamo a botante ket mapalubosan nga agbotos wenno mapawilan kas mayataday iti pangngeddeng.
Pannakaapelar ti Pangngeddeng Dagiti Opisial ti Presinto
Ti nagreklamo ken ti naireklamo a botante ket agpada nga addaan iti karbengan a mangapelar iti desision dagiti opisial ti presinto iti Hunta ti Rehistrasion. Ti apela ket masapul a maaramid sakbay nga itinnag ti naireklamo a botante ti balotana, wenno sakbay a pumanaw ti nagreklamo a botante iti lugar a pagbotosan.
Ti naireklamo a botante ket mapalubosanto a mangitinnag iti naireklamo a balota (challenged ballot) a mairamanto iti pannakabilang dagiti botos wenno saanto a mairaman, agbatay iti pangngeddeng iti apela.
Ti Hunta ket pagpapatanganda ti apela ken kednganda ti apela. Ipakaammonto ti Hunta ti desision iti pangulo ti presinto ken iti Klerk.
Ti pakabuklan (summary) ti panagpapatang ti Hunta, ti desision ti Hunta, ken dagiti rason no apay a kasta ti desision ti Hunta ket mairamanto iti minutos (minutes) ti Hunta.
Ti pangulo ti presinto ket pakaammuannanto nga agpada ti nagreklamo ken iti naireklamo iti maipanggep iti desision ti Hunta.
Ti pangulo ti presinto ket pakaammuannanto ti naabak a tao nga addaan daytoy iti karbengan a mangapelar iti desision ti Hunta iti Intermediate Court of Appeals.
No awan ti maaramid nga apela, ti naireklamo a balota ket mairaman wenno saan a mairaman iti pannakabilang dagiti botos, ken maidulin kas mayayon iti paglintegan.
No adda maaramid nga apela, agtalinaed ti balota iti aywan ti Opisina ti Klerk tapno mairamanto iti pannakabilang dagiti botos wenno saanto a mairaman, kas maibatay iti desision iti pannakaapelar daytoy ket ti register wenno listaan, maaturto tapno mayataday iti pangngeddeng ti korte.
Iti amin a kanito, masalaknibanto ti kinapribado ti balota ti naireklamo a botante.
Amin a dokumento a mainaig iti reklamo ken dagiti rekord iti panagpapatang maipanggep iti daytoy ket mairamanto iti minutos ti miting a maidulinto para iti tunggal Hunta ti Rehistrasion.


text:
STA. MARIA, Ilocos Sur – Pinatay ti tallo a lalaki ti maysa a katulong a lalaki a nangserreg kadakuada a sumrek iti garahe ti maysa a pagtagilakuan iti Poblacion Norte ditoy idi pasada alas 8:50 ti rabii ti Marso 17.
Segun iti report, pinanggep dagiti tallo a lallaki ti sumrek iti garahe ngem linapdan ida Saturnino Rabang, 20, residente iti Barangay Balaleng, Sta. Lucia, Ilocos Sur, a puon ti nangpaltogan ti maysa kadagiti suspek iti namindua iti namindua.
Saanen a naidanon ti biag ni Rabang iti Sto Nino Hospital gapu iti sugatna iti barukongna a gapuanan ti cal. 45.
Naglibas dagiti di nabigbig a suspek kalpasan ti pammaltog.#


text:
Ababa a Nobela ni Salvador A. Espejo
(Maika-25 a paset)
“Naisalakankan,” kinuna ni Margret idinto a piniselna ti dakulap ni Randolf. “Ay, wen gayam, ni Sargeant Luke Meneses, intel operative ti Narcotics Division.”
“Hello, Marco,” kinuna ni Randolf.
“Sori, Randolf,” immisem iti bangbangir ni Meneses. “Paset ti trabahomi ti manglimlimo no dadduma.”
Saan a simmungbat ni Randolf. Pinagsinnublatna ketdi a minatmatan da Marco ken ni Margret, kasla kayatna a lansaden iti rupa dagitoy dagiti saludsod a dina maibirokan iti sungbat.
Naammuan ni Randolf idi agangay a dua a grupo dagiti nangsipsiput iti tignayda ken ni Margret sipud pay idi dimmap-awda iti Callao a pagtataripnongan dagiti mannurat: ti grupo da Meneses ken ti nagkadua a grupo ni Ka Martin alias Fernando Aminado ken ti Amasona a ni Ka Anselma.
Ti grupo ni Ka Anselma ti nakaipabaklayan ti responsibilidad a mangammo iti kontak ni Margret ken nangiwayat iti pannakatakaw ti bagna iti Nikolai Inn ken iti pannakaparnuay iti “uram iti nasao nga otel tapno kasla bunar a makiwar dagiti nagtsek-in iti otel ket mapilitda nga umakar.
Ti grupo met ni Ka Martin ti back-up iti grupo ni Ka Anselma ken nangsurot kadakuada manipud iti Nikolai Inn agingga iti otel a nagpaknianda. Pasurot ni Ka Martin ti nagpammarang a serbidor a nangiyuneg iti red wine a nalaokan iti pagpaturog.
“Kasano nga ammoyo dagitoy?” sinaludsod ni Randolf nupay adda pamalpalatpatanna iti sungbat daytoy.
“Addakam’ iti intel, ket iti maysa a mission a kas itoy, kas iti chess, kasapulan nga ammomi ti sumaruno nga addang dagiti kabusor tapno masaganaanmi,” kinuna ni Meneses.
“Ngem masirib dagiti kabusor, dandani namaysaandakami,” intuloy ni Sgt. Meneses. “Nupay ninamnamak nga adda mangsurot kadakayo iti ipapanyo iti sabali nga otel, adda pay gayam sabali a grupoda a pinagbantayda iti asideg ti otel a nangiyaw-awan kadakami.”
“Isu met la a medio naladaw ti yaarayatyo,” kinuna ni Randolf. “Kasano a napakaammuam da Sgt. Meneses a nagballigi dagiti kabusor a nangserrek iti kuartota?” sinaludsod ni Randolf idinto a tinaliawna ni Margret.
Kinuna ni Margret nga idi naamirisna a napainum iti pagpaturog, dagusna a tinalmegan ti selponna. Nakadirekta gayam a kumontak ti selponna iti selpon ni Sgt. Marco ta adda naited kenkuana nga emergency number a talmeganna no kasapulanna ti arayat.
Inlawlawag ni Margret a sabali pay a tracking device, kas kadakkel ti butones, ti saggaysa nga inkabil ni Sgt. Meneses iti batog ti barukongna ken iti bagna. Dagitoy ti nangipatuldo kada Marco iti otel a dimmagasanda kalpasan ti artipisial nga uram a pinarnuay ti grupo ni Ka Anselma iti Nikolai Inn.
“Idi makapuotak, addaakon iti sabali a kuarto iti otel,” kinuna ni Margret. “Naammuak idi agangay a nagsinata a pinalutpot ti grupo da Ka Aminado ken Ka Anselma.
Nagtung-ed ni Randolf.
“Inusisadak ti grupo mainaig iti surat a naipaw-it kaniak. Saankon nga inlibak nga adda iti ikutko. Intedko ti surat. Ngem dida patien ti linaonna. Suspetsada a nasuktanen daytoy iti sabali. Ti dida ammo, nalimed nga intedko ti surat ken ni Sgt. Meneses bayat ti kaaddata iti uneg ti kueba. Saanko nga inyawat iti igid ti karayan ta amkek nga adda dagiti mangsipsiput kadakami.”
Saan a nagtimek ni Randolf. Panangipagarupna idi ket palpaliiwen ida ni Marco wenno Sgt. Meneses ket nalimed a simmurot iti ipapanda iti uneg ti Callao Caves. Nagbiddut gayam iti panangipapanna. Iti uneg ti kueba ti panangiyallatiw gayam ni Margret iti surat ken ni Sgt. Meneses tapno amirisen ti intel no ania ti linaonna a mensahe. Posible nga adda tiempo bayat ti kaaddada iti uneg a nalimed nga impaima ni Margret ti surat. Adda la ketdi pre-arranged a lugar a nangibatian ni Margret iti surat a pangpidutan ni Sgt. Meneses. Posible nga iti altar. Malagipna itan a pagbiit a napan nagmattider ni Margret iti sango ti altar.
“No kasta ni Sgt. Meneses ti kontakmo,” nakuna ni Randolf. “Red herring laeng ni Janette Amargo?”
“Saan a red herring ni Amargo. Kinaagpaysona, nagrehistro a kas delegado iti konbension. Napakdaaranda iti isasangpetko. Ammoda nga adda iti ikutko ti surat a nakaipalaonan ti code no ania a petsa ken lugar ti pannakaisanglad dagiti maipuslit a kargamento. Ammoda met nga adda komuntak kaniak. Kayatda a lapdan ti pannakaipaima ti surat iti kontak agsipud ta madadael ti operasion. Ngem ti dida ammo ket ammomin ti kinasiasino ni Amargo. Dayta ti gapuna a Janette Amargo ti nakanagan iti rabaw ti sobre. Tapno maballaagannak ken tapno ma-neutralize daytoy,” kinuna ni Margret.
Naaprosan ni Randolf ti pangersangen a timidna. Saan ngarud a nagbiddut iti panangipapanna. Ni Janette Amargo ti babai a nakisinnarak iti lalaki iti kabakiran. Ni la ketdi Fernando Aminado alias Ka Martin ti kinasinnarakna!
(Maigibusto)


text:
MAGSINGAL, Ilocos Sur – Maysa a babai ti naireport a nalmes bayat ti panagdidigosda iti kabaybayan ti Barangay Sta. Monica ditoy nga ili idi malem ti Pebrero 19.
Nabigbig ti biktima a ni Teresita Imperio y Costales, 53, ken residente ti nadakamat a barangay. Indeklara ti doktor a nangtaming ken ni Imperio nga awanen ti biagna idi maidanon iti Magsingal District Hospital.
Segun iti report, idi agarup alas 10:00 ti bigat ti nadakamat a petsa, nagturong ti biktima ken dagiti kakabagianna iti nasao a beach.
Mapapati a naiyanud ti biktima ken ti dua nga ubbing a kaduada iti baybay gapu iti napigsa a dalluyon.
Naalaw ni Romy Reintegrado y Tobia, 20, baro ken residente iti nadakamat a barangay, dagiti ubbing ngem nalmesen idi maarayat ti biktima.#


text:
CANDON CITY – Duapulo ket innem a mannalon ti nagturpos iti panagpaadu iti produksion ti mais iti simple a programa a naangay iti Candon City Hall ditoy idi Hunio 9.
Inawat dagiti mannalon nga agnaed amin iti Barangay Parioc 1st ti sertipikoda manipud kada Mayor Ericson Singson; Constante Botacion, OIC agriculturist ti probinsia ti Ilocos Sur; Cesar Escobar, regional corn coordinator; Oscar Tobia, provincial IPM coordinator; City Councilor David Wagayen ken dadduma pay a pannakabagi ti agrikultura.
Iti panagbitlana, kinuna ni Singson a mangilatlatang latta ti city hall iti pondo para iti pannakagatang dagiti farm equipment, inprastruktura, bin-i ken bukbukel kas suporta ti administrasionna kadagiti mannalon.
Tinawen nga ipapaay ti Candon City ti panagadal dagiti mannalon iti babaen ti FFS tapno mapaadu dagitoy ti produksionda, saan laeng iti mais no di pay iti pagay ken nateng. (Danilo Antalan)


text:
NAGBUKEL, Ilocos Sur – Dati a susik ti puon ti nakatagbatan daytoy a mannalon iti Barangay Mission ditoy nga ili idi sardam ti Mayo 3.
Nagpulong iti polis ni Hilario Baga y Oliverio, 56, naasawaan, mannalon ken residente iti nadakamat a barangay a tinagbat idi agarup 8:00 ti sardam ti Mayo 3 ti maysa nga Edmar Oliverio y Crisostomo, 28, baro ken kalugaranna, kaduana ti maysa a Rafael Alwiyao y Manuel, 22, natibo ti Lanna, Tabuk, Kalinga ngem agdama nga aggigian iti nadakamat a barangay.
Segun iti biktima, napan gimmatang iti yelo iti maysa a sari-sari store iti lugarda idi kellaat a dinarup ni Oliverio a nakaiggem iti jungle bolo.
Nagtaray ni Baga iti balayna ngem ur-urayenen ni Rafael a nangmalo iti luppona a nakadalebanna.
Tinagbat ni Oliverio ti biktima a nagsagrapan daytoy iti sugat ti ulo ken makannawan a pungupunguanna.
Naitaray ti biktima iti Central Ilocos Sur District Hospital, Narvacan idinto a naglibas dagiti suspek.
Saan a narekobre dagiti polis ti jungle bolo.#


text:
STA. CATALINA, Ilocos Sur – Sinerrek ti mannanakaw ti maysa a pagtagilakuan kadagiti spare parts ti motorsiklo sadiay Barangay Pangada a mapattapatta a naisayangkat iti parbangon ti Septiembre 23.
Maysa a Delfin Rabara, 27, baro, ken residente iti Barangay Sinabaan, ditoy met laeng nga ili ti nangireport iti polis a natakawan ti Cycle Parts Shop a kukua ni Charles Vera Cruz y Regua, residente iti Barangay Poblacion ditoy met laeng nga ili.
Nadumaduma a partes ti motorsiklo ken aksesoria ti natakaw iti pagtagilakuan nga agbalor amin iti P18,940.00.
Nakastrek ti di nabigbig a mannanakaw iti paglakuan babaen ti panangdadaelna iti bassit a tawa iti likud.#


text:
AKEM ti Department of Tourism a mangikampania ti kinapintas dagiti nagduduma a lugar iti Pilipinas, ken kinasayaat ti galad ken kababalin dagiti Pilipino tapno maallukoy dagiti gangganaet iti sangalubongan a bumisita iti pagilian. Ngem namantiaan ti reputasion ti ahensia gapu iti mapapati nga anomalia iti advertisement ti DOT iti kompania a blocktimer ti People’s Television […]
Archive | Komentario
Running barefooted
When the news that a barefooted girl won in the 3000m run in the 2018 Palarong Pambansa, it immediately became viral in the social media and in the newspapers. Lheslie De Lima, the human version of Bicol Express, breezed past her 8 opponents to win the race here at the Quirino Stadium although she was […]
Share:
Baro a Liderato iti PNP
MADALUSAN ngatan ti namantiaan nga imahe ti Philippine National Police kalpasan ti panangsukaten kas PNP Chief ni Director General Oscar Albayalde, sigud a hepe ti National Capital Region Police Office, ken ni nagretiron a Dir. Gen. Ronald dela Rosa a nagakemen kas Director ti Bureau of Corrections? Dinutokan ni Presidente Rodrigo Duterte ni Albayalde a […]
Share:
Pannakalapped dagiti aksidente ti pampasahero a lugan
MAYSA MANEN a nakaal-alingaget a trahedia ti napasamak nga aksidente ti pampasahero a bus sadiay Sablayan, Occidental Mindoro idi Marso 20, 2018 a nakatayan dagiti 19 a pasahero ken ti drayber, ken nakasugatan dagiti 21 a dadduma pay a naglugan. Natnag iti rangkis a 15 a metro ti kaunegna ti Dimple Star Transport kabayatan ti […]
Share:
Anian agbalin a testigo ti estado ni Janet Lim Napoles?
ANIAN ti mapaspasamak iti pannakaipakat ti hustisia ti Pilipinas no agbalin a testigo ni Janet Lim Napoles, ti maibilang nga utek ti P10 Billion Pork Barrel Scam a nakairamanan dagiti nangato nga opisial ti gobierno kadagiti naglabas nga administrasion. Nangiparuar ti desision ti Korte Suprema a saan a rumbeng a makapagpiansa ken maikkan ti temporario […]
Share:
Mapadisi ngata iti akem ni Chief Justice Maria Lourdes Sereno? (Maudi a paset)
Iti agdama, nakabakasion wenno nagipila iti leave ni Sereno kas Chief Justice. Nadutokan met nga Officer-In-Charge ni Senior Supreme Court Justice Antonio Carpio. Sakbay ti panag-leave ni Sereno, naipadamag a kiniddaw dagiti kaaduan a justice ti panagbakasionna, ngem naglibakan dayta dagiti abogadona ken impettengda a nagbakasion ni Sereno tapno masaganaanna ti Impeachment trial no mayulinto […]
Share:
Mapadisi ngata iti akem ni Chief Justice Maria Lourdes Sereno?
MAPADISI ngata iti akem ni Chief Justice Maria Lourdes Sereno a naidarum iti Impeachment iti House of Representives ken napilaan iti quo warranto petition iti Korte Suprema? Inaprobaranen ti House Committee on Justice nga adda “probable cause” ti impila nga Impeachment complaint kontra ken ni Sereno kalpasan ti sumagmamano a bulan a panangtingitingda iti kaso […]
Share:
PANNAKAABUSAR TI AGLAWLAW KEN NAKAPARSUAAN ITI ISLA TI BORACAY
MAIBILANG a ballaag kadagiti agindeg ken lokal a gobierno nga akinsakup kadagiti lugar a kangrunaan a bisbistaen dagiti turista ta saluadanda dagita a gamengda tapno saanda a maipada iti mapaspasamak ita sadiay isla ti Boracay. Main-inaw ti pannakaideklarar ti State of Calamity ken pannakaiserra iti 60 nga aldaw dagiti establisimiento iti negosio iti Boracay tapno […]
Share:
Pannakadadael dagiti luxury vehicles iti Bureau of Customs
NAISAYANGKAT ti pannakadadael dagiti nangina a lugan wenno luxury vehicles a sinamsam ti Bureau of Customs kabayatan ti maika-116 nga anibersario ti ahensia idi Pebrero 6, 2018. Sinaksian ni Presidente Rodrigo Duterte ti pannakapitpit babaen ti bulldozer kadagiti segunda mano a 20 a luxury vehicles nga aggatad iti nasurok a P61 Million sadiay BOC ground, […]
Share:
Riri dagiti opisial iti Philippine Charity Sweepstakes Office
ADU a tulong ti ipapaay ti Philippine Charity Sweepstakes Office (PCSO) kadagiti napanglaw nga addaan iti problema iti salun-at. Ngem iti panagririri wenno saan a panagkikinnaawatan da PCSO General Manager Alexander Balutan, retirado a heneral ti Armed Forces of the Philippines, ken Board Member Sandra Cam, ket mabalin nga agbunga kadagiti kontrobersia a mangapektar ti […]


text:
Betty White
Ni Betty White Ludden (naiyanak a kas ni Betty Marion White; Enero 17, 1922) ammo iti propesion a kas ni Betty White, ket Amerikana nga aktres, komediante, mannurat, produser, mangsangsangaili iti radio, kumakanta, ken personalidad iti telebision. idi 2013, ti Guinness World Records ket binigbig ni White a kas addaan iti kapautan a karer iti telebision para iti maysa a manglinglingay a babai.[2]
Dagiti nagibasaran[urnosen | urnosen ti taudan]
- ^ German National Library; Berlin State Library; Bavarian State Library; Austrian National Library, Integrated Authority File, panangilasin ti GND 119323079, naala idi Oktubre 15, 2015, Q36578 ti Wikidata
- ^ Dawn, Randee (Septiembre 6, 2013). "Betty White, 'Breaking Bad' earn 'Guinness World Records' titles". Today.com. Naala idi Oktubre 13, 2013.
Dagiti silpo ti ruar[urnosen | urnosen ti taudan]
Midia a mainaig kenni Betty White iti Wikimedia Commons


text:
PINAKA A PRODUKTO TI ILOCOS SUR. Naisem a nagpaala ni Gov. Ryan Singson (kannawan) ken dagiti dadauloti opisina ti Agrikultura iti probinsia iti nakaidispleyan dagiti naisangayan ti kadakkel ken kalapsatda a patanor iti probinsia
bayat ti panangrambak ti Kannawidan Ylocos Festival kas komemorasion iti Maika-199 nga anibersario ti panagwayas ti Ilocos Sur a probinsia idi Pebrero 2, 1818. (Retrato manipud Gov. Ryan Singson Fan Page)
PINAKA A PRODUKTO TI ILOCOS SUR
PINAKA A PRODUKTO TI ILOCOS SUR. Naisem a nagpaala ni Gov. Ryan Singson (kannawan) ken dagiti dadauloti opisina ti Agrikultura iti probinsia iti nakaidispleyan dagiti naisangayan ti kadakkel ken kalapsatda a patanor iti probinsia


text:
SAN FERNANDO CITY – Impakaammo ti Department of Labor and Employment nga ad-adu pay a panggedan ti agur-uray kadagiti agbirbirok iti trabaho babaen dagiti job fairs nga angayen daytoy nga opisina iti nadumaduma a lugar iti rehion manipud iti Abril agingga iti Hunio daytoy a tawen.
Kinuna ni DOLE-1 Regional Director Grace Ursua nga ang-angayen ti opisinana dagiti job fairs tapno nadardaras a maiyempleo dagiti agbirbirok iti panggedan.
Segun iti regional director, agsipud ta agtitipon dagiti employers nga agbirbirok kadagiti aplikante iti maymaysa a disso, nalaklakada a mayempleo dagiti jobseekers para kadagiti bakante a posision iti kompaniada ket mapabassit ti magastos dagiti aplikante iti panagsapulda iti trabaho.
“Ar-aramidenmi ti kabaelanmi iti DOLE ken dagiti partnermi a mangpalag-an kadagiti agbirbirok iti trabaho nga agsapul iti panggedan a maiyanatup iti kredensialda, siglat ken interesda ken iti pannakabirok dagiti employers kadagiti maitutop a empleadoda a makatulong iti panggep ti negosioda,” kinuna ni Ursua.
Segun iti regional director, maisayangkat dagiti job fairs kadagiti sumaganad a lugar: April 14 – Capitol Complex, Lingayen, Pangasinan; April 25 – ABC Hall, Sudipen, La Union; April 26 – Sinait, Ilocos Sur; April 27 – Cabugao, Ilocos Sur; May 1 – SM City Rosales; Robinsons Place, San Nicolas, Ilocos Norte; Calasiao, Pangasinan; June 1 – Capitol Complex, Vigan City, Ilocos Sur ken June 12 – Nepo Mall, Dagupan City and La Union.
Kinuna ni Ursua nga ad-adunto pay ti pakaammoda bayat ti yaasideg ti panagtapos ti umuna a kagudua ti tawen.
Innayonna nga ipingpinget ti ahensiada ti pannakaangay dagiti job fairs ken implementasion iti career guidance advocacy program (CGAP) nangruna ita a panaggragraduaran dagiti rinibribu a manamnama nga agbirok iti trabahoda. (Manipud iti report ni Joanne Namnama P. Dilim, PIA La Union)


text:
Dagiti Monologo ti Uki
Ti Dagiti Monologo ti Uki (English: The Vagina Monologues) ket maysa nga adu-a-parang ken pagteng a drama a sinurat ni Eve Ensler. Immuna a naiparang idi 1996 ket nangabak iti Pammadayaw nga Obie. Ni Ensler a mismo ti orihinal a nagparang iti drama, inakemna dagiti nadumaduma a babbai nga agbibiag a mangibagbaga (kadagiti agbuybuya) iti kapadasan ken kapanunotanda maipapan iti bukodda nga uki.
Pakabuklan ti drama[urnosen | urnosen ti taudan]
Ti Dagiti Monologo ti Uki ket buklen ti agduduma a bilang dagiti monologo a basbasaen ti agduduma a bilang ti babbai. Kada monologo ket mainaig iti uki, maipapan man iti panagyot, ayat, pannakarames, pannakadangran, panagsalsal, panagimas, wenno ti gagangay a pisikal nga aspeto ti bagi ti babai. Ti naynay a tema iti obra ket ti uki kas gamigam ti panangpabileg iti kinababai, ken ti ultimo a pannakaibagi ti kinababai ken kinaindibidualidad.


text:
Macau
Ti Macau (mailetra pay a kas Macao ken opisial a ti Espesial nga Administratibo a Rehion ti Macao iti Republika ti Tattao ti Tsina, ket ti maysa nga autonomo a teritorio iti akinlaud a bangir ti estuario ti Karayan Perlas idiay Daya nga Asia. Ti Macau ket beddengan babaen ti siudad ti Zhuhai iti Nangruna a daga ti Tsina iti amianan ken ti Delta ti Karayan Perlas iti daya ken abagatan. Mabirukan ti Hong Kong iti agarup a 64 kilometro (40 mi) iti dayana iti ballasiw ti Delta.[1] Iti populasion ti 650,900 kadagiti agtataeng iti kalawa iti 30.5 km2 (11.8 sq mi), daytoy ti kapusekan ti populasion a rehion iti lubong. Daytoy ket dati a kolonia ti Portugal, ken naisubli iti turay ti Insik idi 20 Disiembre 1999.
Dagiti nagibasaran[urnosen | urnosen ti taudan]
- ^ Macau Yearbook 2007, 475.


text:
Plantilia:Bumbilya
Panagusar[urnosen ti taudan]
Daytoy a plantilia ket mangisengngat ti bumbilya (marka ti kapanunotan) a nailinia iti teksto. Daytoy ket nasken a saan a mausar kadagiti artikulo.
Ti ladawan ti bumbilya ket kasisigud iti kadakkel ti 20px . Ti mangbaliw ti kadakkel, tawgan ti pateg ti piksel a kas maysa nga argumento, a kas ti makita dita baba:
- {{bumbilya|30}}
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar
- {{Nalpasen}} – Nalpasen
- {{Nalpasen-t}}, ti saan a grapiko a kita ti {{Nalpasen}} – ✓ Nalpasen
- {{Di pay nalpas}} – Di pay nalpas
- {{Di pay nalpas-t}}, ti saan a grapiko a kita ti {{Di pay nalpas}} – ✗ Di pay nalpas
- {{Di pay nalpas ken dinto a malpas}} (wenno {{Di pay nalpas2}}) – Di pay nalpas ken mabalin a dinto malpas
- {{Baak-bassit}} - Baak
- {{Nalpas bassit}} – Nalpas bassit
- {{Gudua a nalpas}} – Gudua a nalpas
- {{Nasimpa}} – Nasimpa
- {{Saan a simpaen}} – Saan a simpaen
- {{Innayon}} – Innayon
- {{Araramiden}} – Ar-aramiden...
- {{Araramidenna ti}} – Ni Kaspagarigan ket ar-aramidenna ti...
- {{Agur-uray}} – w Agur-uray
- {{Di sigurado}} – Di sigurado
- {{Agkitkita}} – Agkitkita...
- {{Patpatangan}} – Agdama a patpatangan...
- {{Naipatuloden}} – Naipatuloden
- {{Saludsod}} — Saludsod:
- {{Panunot}} – Panunot:
- {{Senial ti ballaag}} – Ballaag
- {{Agyamanak}} – Agyamanak
- {{Awan ti aniamanna}} – Awan ti aniamanna!
- {{Kur-it}}, agiparang laeng ti kur-it –
- {{Ekis}}, agiparang laeng ti ekis –
- {{Smarka}}, agiparang laeng ti marka ti saludsod —
- {{Bumbilya}}, agiparang laeng ti bumbilya–
- {{Nalpasen ti panangitipon}}, para kadagiti nalpasen a panangitipon – Nalpasen ti panangitipon.


text:
Plantilia:Userboxtop
Mabalin amausar daytoy a plantilia tapno makaurnong kadagiti ladawan wenno kahon ti agar-aramat iti bugbugtong a batong ken nalaka a panangigrupo.
Pangngaasi a saan nga usaren kadagiti artikulo: para kadagiti napalabas a rason daytoy a plantilia ket agus-usar kadagiti nadumaduma nga alagaden para iti panangitumpaw a kakuyog dagiti sabali a plantilia ken pakaiturongan daytoy kadagiti saan a maipadto a resulta. No kayat a pagtutuonen dagiti banag iti maysa nga artikulo iti maysa a rason, usaren ti {{tuon}}. No mausar daytoy a plantilia iti nangruna a nagan ti espasio, inayonna dagiti panid iti kategoria:Dagiti artikulo a saan a husto nga agus-sar kadagiti plantilia ti kahon ti agar-aramat.
Dagiti linaon
Panagusar[urnosen ti taudan]
{{ userboxtop | toptext = | align = | left = | backgroundcolor = | bordercolor = | extra-css = | textcolor = }} {{nagan ti kahon ti agar-aramat1}} {{nagan ti kahon ti agar-aramat2}} {{nagan ti kahon ti agar-aramat3}} {{nagan ti kahon ti agar-aramat4}} {{...kdpy}}} {{userboxbottom}}
Dagiti parametro[urnosen ti taudan]
Dagiti panangipalawag kadagiti parametro ket adda dita baba. Amin dagiti parametro ket pagpilian laeng.
Mabalin pay ti manginayon kadagiti panagtukkol babaen ti panagusar ti {{userboxbreak}}. Kitaen ti plantilia para kadagiti panangipalawag.
Panangilemmeng kadagiti kahon ti agar-aramat[urnosen ti taudan]
Mabalin nga ilemmeng dagiti kahon ti agar-aramat nga agus-usar kadagitoy (ken dagiti pay dadduma) a porma iti gunglo ti naibatay ti plantilia a kahon ti agar-aramat. Mapanka laeng iti Espesial:Mypage/skin.css, a manibaw-ing kenka iti agdama a papeles ti CSS ti kudil, ken inayon ti sumaganad–
table.userboxes { display: none; }
Dagiti baw-ing[urnosen ti taudan]
- {{BoxTop}}
- {{Boxboxtop}}
- {{Boxtop}}
- {{User box top}}
- {{Userbox top}}
Kitaen pay[urnosen ti taudan]
- {{Userboxbreak}}
- {{Userboxbottom}}
- {{Userboxside}}
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
Kabayatanna, bimmisita ni Mr. Arnel Gallardo, Focal Person, TESDA-Region 1 iti Nobiembre 13, 2014 iti pagsansanayan dagiti Trainees tapno maala ti datos manipud kadagiti sangapulo a naeskolar iti nadakamat nga Skills Training para iti kasapulanda a rekord.
Thursday, November 13, 2014
TESDA SKILLS TRAINING, KINSE DIAS TI NALPASDAN
Cabugao, Ilocos Sur - Segun ken ni Mr. Silverio Baptista, Trainor, TESDA-Vigan City nga addadan iti maika-15 aldaw a panagadal ti teoria ken aktual a parte ti panagadalda. Maang-angay ita ti panagsanay ti Refrigeration and Air Conditioning and Plumbing iti Compound ti LGU Motorpool, Brgy. Baclig, Cabugao, Ilocos Sur a nangrugi idi Oktubre 27, 2014.
Kabayatanna, bimmisita ni Mr. Arnel Gallardo, Focal Person, TESDA-Region 1 iti Nobiembre 13, 2014 iti pagsansanayan dagiti Trainees tapno maala ti datos manipud kadagiti sangapulo a naeskolar iti nadakamat nga Skills Training para iti kasapulanda a rekord.
Posted by Bayan ng Cabugao, Ilocos Sur at 1:33 PM
Subscribe to: Post Comments (Atom)


text:
CANDON CITY – Nagsasaruno dagiti panagtakawan kadagiti pagtaengan ditoy a siudad itay nabiit.
Kaudian a natakawan ti pagtaengan ni Arnel Valdez iti Barangay Darapidap ditoy nga ili a nakapukawan ti selpon a N93 ken kuartana a 1000 Korean won.
Sakbayna, natakawan da Johnny Palacio bayat ti kaawanda iti balayda iti San Antonio ket kinasakas dagiti mannanakaw ti kuartada a P50,000.
Natakawan met ti balay da Jerry ken Shirley Luna, agnaed iti Barangay Bagani Gabor ket intaray dagiti mannanakaw ti dua a selpon, digicam ken P8,000 a kuarta.
Iti pannakaisurat daytoy, awan pay ti natiliw a suspetsa kadagitoy a panagtakaw.#


text:
Plantilia:Str ≤ len
Daytoy ket ti meta plantilia ti {{str ≤ len}}.
Daytoy ket tumulong kadagiti sabali a plantilia a mangkita no ti kuerdas ket "ab-ababa wenno kapada a kaatiddog" a maigiddiat nga "attiddog" ngem ti naited a kaatiddog.
Panagusar[urnosen ti taudan]
Daytoy a plantilia ket mangala ti 3 aginggana ti 4 kadagiti saan a nainaganan a parametro.
Kitaen dita baba ti panagkita no ti kuerdas nga "abcde" ket 4 a karakter wenno basbassit:
{{str ≤ len | abcde | 4 | Kapada wenno ab-ababa. | At-atiddog. }}
Ti isublina ket makita dita baba:
- At-atiddog.
Dagiti plantilia ket addaanda iti parikut a mangtengngel ti datos ti parametro nga aglaon kadagiti senial ti "
=". Ngem daytoy ket nalaka a solbaren babaen ti panagusar kadagiti naibilangan a parametro. Kitaen dita baba ti panagkita no ti kuerdas nga "ab=cde" ket 100 a karakter wenno basbassit:
{{str ≤ len | 1 = ab=cde | 2 = 100 | 3 = Kapada "=" wenno ab-ababa. | 4 = At-atiddog, saan a "=". }}
Ti isublina ket makita dita baba:
- Kapada "=" wenno ab-ababa.
Nasaysayaat no agusar kadagiti nabilangan a parametro, gapu ta saanmo a masakbayan a maammuan no kasanonto ti lanaga ti datos nga ipan iti plantiliam iti daytoy a meta plantilia.
Dagiti parametro[urnosen ti taudan]
Dagiti panangilawlawag kadagiti parametro:
{{str ≤ len | 1 = Ti kuerdas | 2 = Ti kaatiddog | 3 = Datos nga maipasubli/iparang no "ab-ababa ngem wenno kapada a kaatiddog". | 4 = Datos nga maipasubli/iparang no "at-atiddog ngem". }}
Ti awan linaon wenno dagiti saan a naiplawagan a kuerdas ket maikeddeng nga adda iti 0 a kaatiddog.
Dagiti pateg ti kaatiddog nga ab-ababa ngem 0 ket maikeddeng a 0.
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
Sibutad, Zamboanga del Norte
Ti Sibutad ket maysa a maika-5 a klase nga ili iti probinsia ti Zamboanga del Norte iti Filipinas.
Dagiti baranggay[urnosen | urnosen ti taudan]
Ti Sibutad ket nabennebenneg iti 16 a barbaranggay.[2]
- Bagacay
- Calilic
- Calube
- Delapa
- Kanim
- Libay
- Magsaysay
- Marapong
- Minlasag
- Oyan
- Panganuran
- Poblacion (Sibutad)
- Sawang
- Sibuloc
- Sinipay
- Sipaloc
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Zamboanga del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Zamboanga del Norte". Datos ti Populasion ti Ili. Dibision ti Panagsukisok ti LWUA. Naala idi 17 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Manipud iti Wikipedia, ti nawaya nga ensiklopedia
Ti
, opisial a ti Tanzania Nagkaykaysa a Republika ti Tanzania ket pagilian idiay Daya nga Aprika. Daytoy ket nagbeddengan babaen ti Kenya ken Uganda iti amianan; ti Rwanda, Burundi ken ti Demokratiko a Republika iti Kongo iti laud; ken ti Zambia, Malawi ken Mozambique iti abagatan. Ti akindaya a pagbeddengan ti pagilian ket pinorma babaen ti Taaw Indiano. Ti Tanzania ket aglaon pay iti Kilimanjaro, ti kangatuan a bantay iti Aprika.
Ti pagilian ket nabingbingay kadagiti 30 rehion: lima idiay semi-autonomo nga is-isla iti Zanzibar ken 25 idiay kangrunaan a daga ti dati a Tanganyika. Manipud idi 1996, ti opisial a kapitolio ti Tanzania ket ti Dodoma, nga idiay pakabirukan ti parlamento ken dagiti opisina ti gobierno. Iti baetan ti panakawayawaya ken idi 1996, ti nangruna nga aplaya a siudad iti Dar es Salaam ket nagserserbi a kas ti politikal a kapitolio ti pagilian. Tatta nga aldaw, daytoy ket agtultuloy a kangrunaan a komersial a siudad ti Tanzania ken ti
de facto a tugaw ti kaaduan a patakder ti gobierno . Daytoy ti kangrunaan a pagsangladan ti baybay para iti pagilian ket dagiti naserran ti daga a kaarrubana.
Ti nagan a "Tanzania" ket nagtaud kadagiti nagan ti dua nga estado, ti Tanganyika ken ti Zanzibar, a nagkaykaysa idi 1964 tapno mangporma ti Republika ti Tanganyika ken Zanzibar, ken kalpasan ti isu met laeng a tawen, nanaganan daytoy idi ti Nagkaykaysa a Republika ti Tanzania.
Manipud kadagiti artikulo ditoy Ilokano Wikipedia:
... a ti
Danaw Baikal (nailadawan) iti kaadalem a 1,642 m (5,390 kadapan) ken edad a 25 a riwriw a tawtawen ket isu ti kaadaleman ken kaduogan a danaw iti lubong? ... a ni
ket nagsurat kadagiti 123 a pabuya iti las-ud ti panagbiagna, ngem adda laeng dagiti pito a kompleto ti pormana a nabatbati? Sopokles ... a ti
ket isu ti kadakkelan a bagi ti danum a naikulong ti uneg ti Daga babaen ti kalawa? Baybay Kaspio ... a ti
ket ballasiwenna dagiti walo nga Alpino a pagpagilian ti Alpes Austria, Eslobenia, Suisa, Listenstain, Alemania, Pransia, Italia, ken Monaco? ... a ti ket makunkuna a pay a "ti duyan ti Insik a sibilisasion"? Karayan Duyaw
Rimpuok ti naluom a bunga ti
kamatis
.
Naragsak a panagdadanon ditoy Ilokano Wikipedia, kakabsat! Ipatpategmo kadi ti kina-
Ilokanom? Ipasindayagmo kadi met ti kina-Saluyotmo? Mail-iliwanka kadi no mangngegmo ti bukodmo a sao aglalo no addaka iti ganggannaet a lugar? Kayatmo kadi a maitandudo ken maitampok ti tattao nga Ilokano ken ti pagsasaom? Tulongandakami man ngarud a mangpadakkel iti daytoy a Wikipedia para kadagiti Ilokano ken iti amin.
Saan nga iti kaadu ti artikulo ti birbirukenmi, dagiti panid ken artikulo a nabukel, nalawag, ken makita ti napatpateg. Ala, man, ngarud, sumrekka metten, a, kabsat, ta agbibinnadangtayo a mangpadur-as iti Ilokano Wikipedia!
Agdadamoka kadi? Surotem ti
pakabuklan ti Ilokano Wikipedia. Masapulmo iti tulong? Sumrekka iti
pagtitinnulongan tapno masungbatan amin a salsaludsodmo. Adda kadi an-annuroten ditoy? Siempre,
iwanwandaka ngarud. Kasano ngay ti mangirugi iti baro a panid?
Ipadigom ti kinalaingmo ditoy Ay, nagalas met!
Baliwam man kadi dagiti artikulo no mabalbalin. For non-Ilokano speakers please visit the local embassy or request help here.
Ti Wikipedia ket ibalbalayan ti
Pundasion ti Wikimedia, ti maysa a di aggan-ganansia nga organisasion a mangibalbalay kadagiti nadumaduma a proyekto:


text:
Epekto ti Climate Change iti Industria ti Nateng, napagpapatangan
Ti pananglaban iti epekto ti panagbaliw ti klima para iti nasayaat nga industria ti nateng ti nagpapatangan iti Regional Vegetable Symposium a naangay iti siudad ti Vigan idi Nobiembre 25-26. Dinar-ayan daytoy dagiti mannalon manipud iti Pangasinan, La Union, Ilocos Sur ken Ilocos Norte.
Iti panagsarita ni Vice Gov. Deogracias Victor “DV” Savellano, kinunana a kasapulan a malapdan ti climate change isu a kasapulan ti panagsagana sakbay a maladaw ti amin.
“Agyaman ti gobierno probinsial ti Ilocos Sur iti Departamento ti Agrikultura iti Rehion Uno ta napanunotda daytoy a symposium tapno malawlawagan dagiti mannalon a saanda a mailaksid iti epekto ti panagbaliw ti panawen.” Kinuna ni Savellano.
Mayataday kan unay daytoy iti programa ti administrasion ni Gov. Luis “Chavit” Singson a pannakapasayaat ti agrikultura iti probinsia tapno adda umdas a suplay ti taraon para kadagiti umili.
“Napateg dagiti mannalon. No awanda saanko nga ammon no ania ti napasamaken iti amin. Espesial da a klase ti tao ta mabasada pay ti panawen. Baban laeng ti panangamiris iti aglawlaw ammodan no tiempon ti panagitukit iti bukel.” Innayon ti bise gobernador.
Karaman kadagiti napagpapatangan iti dua nga aldaw a taripnong dagiti mannalon ti Organic Agriculture ken Agri-P-NOY Program, Climate Change, Good Agricultural Practices on Vegtable Farming, New Development and Policies under the HVCC Program, Convergence Techno Demo, Problems and issues of the Industry, Priorities para iti 2011, ken naaddaan met dagiti seed companies a nangipakita ken nangilawlawag iti inalat dagiti lakoda a bukel a bin-i. (Mancielito S. Tacadena)


text:
Friday, March 31, 2017
WOMEN’S FORUM, NAANGAY
Cabugao, Ilocos Sur – Naangay ti Women’s Forum a paset ti pannakaselebrar ti Women’s Month babaen iti Tema: “We Make Change Work For Women” a no sadino ditoy ket nagatendar dagiti kameng ti Rural Improvement Club (RIC); Barangay Nutrition Scholars (BNS); Barangay Health Workers (BHWs); Parent-Leaders ti 4 Ps a naggapu iti 33 a barangay ti ili a Cabugao, Ilocos Sur iti Marso 31, 2017 iti ECCD Building, Brgy. Rizal, Cabugao, Ilocos Sur.
Naluktan ti seminar babaen iti panangited ni Miss Teresita Maximina “Mimi” S. Sison, GAD Focal Person ken HRM Officer ti LGU-Cabugao iti Welcome Remarks.
Kalpasan iti Acknowledgement of Participants, nangted ti Mensahena ni SBM Vicky S. Serna, Committee Chairman, Women and Family Welfare ti Sangguniang Bayan ti ili.
Trinatar ti Konsehala ti Tema iti nadakamat a panagselebrar ket impeksana ti naan-anay a panangidur-asda iti kasasaad ken pagsayaatan dagiti babbai ken ti pamilia babaen iti tulong ti Gobierno Munisipal nga idauluan ni Mayor Josh Edward S. Cobangbang.
Iti Program Proper, naglektiur ni Mrs. Constancia “Connie” L. Quinola maipapan kadagiti kalintegan ken karbengan dagiti babbai a sinaguday dagiti mainaig nga Akta Republika a linteg a napanday iti Kongreso.
Nangibinglay met ti pammalagip ken adal maipapan iti Health and Wellness Program ni Dr. Mark Lawrence T. Tirao, Municipal Health Doctor iti RHU.
Kangrunaan a panggep ti seminar iti pannakaited ti adal kadagiti kababaihan tapno adda pamalpalatpatanda kadagitoy a nayon ti pagrebbenganda iti panagserbisioda iti sapasap ken iti pamiliada.
Naserraan ti seminar kalpasan ti naan-anay a pannakailektiur iti pakabuklan ti “Federalism” a programa ti DILG. # (Web In-Action)
Posted by Bayan ng Cabugao, Ilocos Sur at 1:12 PM
Subscribe to: Post Comments (Atom)


text:
CAOAYAN, Ilocos Sur – Uppat a mangngalap ti inaresto dagiti polis gapu iti panagbongbongda iti kabaybayan a sakup ti Barangay Fuerte itay nabiit.
Nabigbig dagiti mangngalap a da Eddie Molina y Quindipan, 44, naasawaan; Domingo Rabena y Basilio, 52, naasawaanl Godofredo Molina, Jr., y Ragucos, 36, baro; ken Lee Jay Rabena y Quario, 24, naasawaan.
Nagresponde dagiti polis iti babaen ti direkta a superbision ni Chief of Police, Senior Inspector Reynaldo Carrido Mendoza, Jr. idi nakaawatda iti impormasion nga adda maar-aramid a panagbongbong iti kabaybayan ti Barangay Fuerte.
Ngem idi makaasideg kadagiti suspek dagiti polis a naglugan iti motorboat, adda impuruak dagitoy a nalabaga a bag iti danum.
Nupay kasta, narekobre dagiti polis ti nasao a bag iti igid ti baybay ti nadakamat a barangay.
Nakakumpiskada pay iti ikut dagiti suspek ti 3 nga eksplosibo a naimuntar iti nagbukel a botelia ti Miguelito ken addaan iti blasting caps, 5 a fishing paraphernalia a maaw-awagan iti “karwas”, motorboat a napintaan iti berde ken nakaipintaan ti Sagrada Pamilia ken 3 pagbatok nga anteohos.
Naisaklang dagiti suspek iti panaglabsing iti RA 10591 iti Opisina ti Provincial Prosecutor, Vigan City.#


text:
Tunggal eleksion idi panawen ni Apo Lakay (Presidente Ferdinand Marcos), natibker ti makunkuna a Solid North (SN) para ti lideratona ken ti partidona a Kilusang Bagong Lipunan (KBL). Solido nga Amianan ti kayatna a sawen ti Solid North.
Sakupen ti Solid North idi ti Rehion Uno (Ilocandia), Rehion Dos (Cagayan Valley) ken Cordillera Administrative Region (CAR). Sangsangkamaysa a mayorya ti botos nga agkagapo kadagitoy a tallo a rehion a sakupen ti Solid North (SN).
Layus a botos ti SN mapan para ken daydi Apo Lakay ken dagiti kapartidona ti KBL. Isu nga dayta ti gapuna a dakkel ti SN a pagrubbuatan ti KBL idi no tiempo iti panagpipili nasional.
Daksanggasat ta nawatakwatak ti Solid North kalpasan a napalisi iti turay ni Apo Lakay. Numan pay kasta, adu pay laeng ti “silensio” a suporters ti Solid North kas impasimudaag ti panangbitibitda ken ni Bongbong Marcos (junior daydi Apo Lakay) idi nagkandidato a para senador. Nagasat ta nangabak.
Ita ta agngayangay ni Bongbong Marcos (BBM) a para bise presidente, mabbiagna ngata ti makunkuna nga orihinal a Solid North? Iti sabali a bangir, no anagen dagidiay balikas ti manangenna a Gob. Imee Marcos bayat ti ambush interview dagiti media ti kasla tumtumbokenna a Solid North ket isu ti sakupen laeng iti Ilocandia. Kasla agdudua pay gapu ti balikasna a bareng “maka-tsamba” kano. Siimentayo ah.#


text:
Nalasbang a balasitang (basar iti ladawanna iti Facebook). Disisiete anos. Taga Brgy. Casili, Laoag City. Isu dayta ni Dona Mae Doña. Adu a pada nga umili ti mangay-ay ken ni Dona ta nasapa a pimmusay. Koma no natural laeng a sakit ti impatayna ngem saan ta nakakaalinggaget. Isuna ket biktima ti nadamsak a krimen. Nasarakan dagiti Tanod ti bangkayna iti likudan ti kubo-kobo dita paset ti Sand Dune ti Brgy. Talingaan, Laoag City idi bigat ti Lunes, Mayo 25, 2015.
Ni mismo a Dr. Joseph Adaya, city health officer ti Laoag, ti nagkuna nga “over killed” ti napasamak ken ni Dona agsipud ta idi eksaminenna ti bangkay, natakuatanna a nagsagaba daytoy biktima ti agarup 40 a bagkong iti nadumaduma a paset ti bagina. Ania ngata, naka-droga iti shabu wenno marijuana ti akin-aramid ti krimen a mara-demonyo? Di naibaga ni Dr. Adaya no narames wenno saan ti balasitang. Iti pattapatta ti polisia, nalabit a napapatay ti biktima iti sabali a lugar. Napanda laeng inkabil ti bangkay idiay Sand Dune tapno mailibo dagiti inbestigador ken maliklikanda ti hustisia.
Kondenaren dagiti umili, nangnangruna dagiti nagannak daytoy a krimen. Kas pammalagip, masapul a maipakat ti estrikto a disiplina kadagiti annak nga agtutubo. Di mailibak a mas agresibo dagiti bab-balasitang ken bab-barito. Nasken a ditay ipalubos ida nga agballog ti tiempo ti rabii.
Tiempo manen ti klase kadagiti pagadalan daytoy bulan ti Junio. Rumbeng a bantayan tayo ti tigtignay dagiti annak tayo babaen ti husto panangdisiplina kadakuada. Kankanayon koma a patigmaan tay ida nga iga-edda ti agadal ket liklikadda ti barkada a mangi-sungsong iti panagballog, panaginom ti serbesa wenno arak kasta pay ti panagsigarillo. Ti natudio ken nasingpet nga anak, agbanag a napintas to ti masakbayanna.#


text:
CANDON CITY – Kas paset ti pannakarambak ti Ikkis ti Candon, naiyeksibit dagiti putar dagiti mannurat a taga-ditoy ken dadduma pay a langilangan a mannurat iti probinsia iti Candon Library and Trade Center ditoy siudad itay Marso 27.
Naidispley iti agmalmalem nga eksibit dagiti sarita, daniw, ken salaysay a putar dagiti mannurat ditoy a pakairamanan da Reynaldo Duque, Danilo Antalan, Virgilio Naungayan, Jaime Raras, Jerry Malamion, Gener Pastores, Rolando Gamoso, Stephen ken Constante Balanza ken dadduma pay a mannurat.
Karaman pay iti exhibit dagiti gapuanan daydi Pelagio Alcantara ken daydi Leandro Ablang iti Santa Lucia, Ilocos Sur.
Ni Alcantara ti pundador iti Gumil-Ilocos Sur.#


text:
Bacolod-Kalawi, Lanao del Sur
Ti Bacolod-Kalawi ket maysa a maika-3 a klase nga ili iti probinsia ti Lanao del Sur iti Filipinas.
Dagiti baranggay[urnosen | urnosen ti taudan]
Ti Bacolod-Kalawi ket nabingbingay a politikal kadagiti 26 a barbaranggay.[2]
- Ampao
- Bagoaingud
- Balut
- Barua
- Buadiawani
- Bubong
- Dilabayan
- Dipatuan
- Daramoyod
- Gandamato
- Gurain
- Ilian I
- Ilian II
- Lama
- Liawao
- Lumbaca-Ingud
- Madanding
- Orong
- Pindolonan
- Poblacion I
- Poblacion II
- Raya
- Rorowan
- Sugod
- Tambo
- Tuka I
- Tuka II
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Sur". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Istres
Ti Istres (Panangibalikas a Pranses: [istʁ]) (Oksitano: Istre) ket maysa a komuna idiay akin-abagatan a Pransia, adda daytoy iti 60 km (38 mi) iti amianan a laud ti Marseille. Daytoy ket adda ti Provence-Alpes-Côte d'Azur a rehion, ti Bouches-du-Rhône a departamento, a daytoy ket maysa a subprepektura. Dagiti agtataeng ket tinawtawagan a kas dagiti Istréens.
Dagiti linaon
Klima[urnosen | urnosen ti taudan]
Ti tabla dita baba ket mangipakpakita kadagiti temperatura ken panagtudtudo para iti paset ti panawen ti 1971-2000 :
Populasion[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Istres iti Wikimedia Commons


text:
BANTAY, Ilocos Sur – Gapu iti naitulongda iti pannakaisayangkat iti naurnos ken natalna nga eleksion iti Ilocos Sur idi Mayo 10, 2010, pinadayawan ti Police Regional Office-1 ti sumagmamano a dadaulo ditoy probinsia a pakairamanan ti Simbaan, polis ken militar iti Camp Elpidio Quirino, Bulag, ditoy nga ili itay Hunio 18.
Karaman kadagiti pinadayawan ti PPO1 babaen ken ni Regional Director Police Chief Supt. Constante D. Azares, Jr. da Archbishop ti Nueva Segovia Ernesto Salgado, Ilocos Sur Comelec Supervisor Atty. Marino Salas, Sister Lilian Carranza ti Parish Pastoral Council for Responsible Voting (PPCRV)-Ilocos Sur ken Col. Rogelio Migote ti 50th Infantry Brigade-Philippine Army iti simple a seremonia a naangay iti provincial police headquarters ditoy nga ili.
Napadayawan pay dagiti lima a commissioned police officers a pakaibilangan da Supt. Cornelio Comila ti ISPPO investigation section, Panfilo Racho ti intelligence unit, Emannuel Reyes ti Ilocos Sur Police Support Management Company, Supt. Marlou Castillo, hepe ti polis ti Candon PNP, ken PCI Christopher Rebujio ken dagiti non-commissioned officers a pakairamanan da SPO2 Conrado Azures, PO3 Rene Wakisan, SPO3 Venancio Berdadero, PO3 Roderick Sumabat ken SPO1 Elmer Cabanglan.
Naigiddan ti pannakaiyawat dagiti pammadayaw iti ibibisita ni Azares iti police provincial office ditoy. Sakbayna, binisita ni Azares ti Ilocos Norte provincial police office.#


text:
SAEM NGA UMUKUOK. Di mabubos a liday. Agarubos ti lu-lua. Atong nasindian iti paraangan. Simbolo ti nakaam-ames a trahedya.
Daytoy ti eksenna dagiti nagpasina kadagiti biktima ti Pariir road accident dita Sarrat, Ilocos Norte. Siam a biag ti nairisang.
Kaaduanna ti pimmusay ken nadunor ket estudyante ti Sta. Rosa National High School. Nagpanes ti eskuela ken half-mast ti banderada. Simbolo ti panakipagrina ken panagladingit.
Pasaheros dagiti biktima iti jeepney a nakidinnungpar ti 14-wheeler truck. Arigna kikit lang ti jeepney kontra ti higante a truck.
Gapu ta head-on collision ti napasamak, permi a nakutog ken naipurwak dagiti pasaheros bayat a nagbalbaliktad ti jeepney iti national highway.
Overspeeding ti maatap a gapu ti aksidente. Adda napasamak nga overtaking? Nagerrado ti jeepney driver. Namiskalkuluna. Nagmintis ti driving skill na.
Tay kunada a human error. Uray kasano ti laeng ti maysa a driver, adda panagkibaltang no napiggis, napardas ken napaspas ti panagmaneho iti behikulo.
Awan kas ti naannad ken natanang iti panagmaneho iti lugan. Maladaw ka lang bassit iti minutos wenno oras iti papanam basta makadanonka iti destinasionmo a natalged ken natalinaay.
Sabali met a banag ngamin dagiti drivers ti passenger jeepney, mini-bus, bus wenno tricycle. Innagawan ti pasaheros tapno ad-adu ti mapastrekda a kuarta. Daytoy ti dakes a kababalin dagiti dadduma a passenger drivers, pwera de los buenos.#
Errado a drivers
SAEM NGA UMUKUOK. Di mabubos a liday. Agarubos ti lu-lua. Atong nasindian iti paraangan. Simbolo ti nakaam-ames a trahedya.


text:
ANIA ti magatang wenno kaibatogan ti sangaribu a pisos iti agdama a panawen? Agkurang pay daytoy a gastosen ti maysa a pamilia iti inaldaw a kasapulan. Anianto la ketdin no budget daytoy iti makatawen ti Commission on Human Rights.
Naindaklan nga insulto kadagiti Pilipino a mangipatpateg iti kalintegan para ti tao ti panangiyalokar ti House of Representatives iti P1,000 wenno sangaribu a pisos a makatawen a budget ti CHR. Ipaneknek daytoy ti kinaawan-pannakipagrikna dagiti nabutosan nga opisial ti gobierno nangruna dagiti dadduma a kongresista iti pannakaraem ti kalintegan ti tao.
Kalpasan ti nabara a debate ken deliberasion dagiti kongresista iti 2018 budget ti CHR ket nagari ti bilang ti mayoria a nangikeddeng ti nakabasbassit a pondo ti komision para iti sumaruno a tawen. Agdagup iti 119 a kongresista dagiti pimmabor iti budget allocation ti CHR, ken 32 laeng dagiti kimmontra a pakairamanan dagiti adda iti supermajority ken oposision.
Impalgak ni House Speaker Pantaleon Alvarez nga inikkanda ti CHR iti budget iti makatawen a P1,000 gapu ta saan nga ar-aramiden ti komision ti akemda ta napaay ti ahensia iti nainsaknapan ken patas a panangirupir iti human rights dagiti Pilipino. Inamongan met dayta dagiti kaaduan a kongresista nangruna dagiti kaaliado ti administrasion.
Impeksan ni CHR Chairman Chito Gascon ti pannakaupayna kadagiti kongresista a nangkanunong iti sangaribu a budget ti komision nga idauluanna. Patien dagiti agpapaay iti CHR ken dagiti adu nga umili a ti panangiyalokar ti House of Representatives iti bassit a budget ti komision ket paset ti pannakikanunong ken ni Presidente Rodrigo Duterte a masuron iti CHR gapu iti panangkonkondenar ti komision iti pannakalabsing ti human rights dagiti adun a biktima ti gerra ti administrasion kontra ti panagraira ti illegal a droga.
Uray ti CHR ket maysa a Constitutional Commission nga ahensia ti gobierno ket nagbalin daytoy a kontrabida ti Presidente iti nadara a kampania kontra illegal a droga. Kinondenar ti CHR dagiti mapaspasamak a summary executions wenno extra judicial killings kadagiti adda pakainaiganna iti illegal a droga. Agisaysayangkat ti CHR iti bukodda nga imbestigasion kadagiti pammapatay, ket baybayabayenda dagiti pamilia dagiti biktima iti panagipilada iti darum kontra kadagiti suspek nga adda pakainaiganna kadagiti pammapatay kangrunaanna dagiti kameng ti Philippine National Police. Nagbalin a kontrobersial dagiti kaso nga inembestigaran ken binayabay ti CHR a pakarurodan ti Presidente.
Uray pay inyalokaranen ti House of Representatives ti annual budget ti CHR ngem saan pay a final dayta ta matratar pay laeng iti Senado. No saan nga agpada ti budget nga aprobaran ti Senado ken House of Representatives ket mataming pay iti Bicameral Committee. (Insubli met laeng ti Kamara ti budget ti CHR, ERC ken NCIP kalpasan a saan nga inaprobaran ti Senado ti naiyalokar a P1,000 a pondoda. – Editor)
Maibasar iti 2018 Annual Budget ti CHR nga inaprobaran ti Finance Committee nga idauluan ni Senator Loren Legarda ket agdagup daytoy iti P678 million, nababbaba ngem ti P749 million annual budget ita a 2017. Mairaman iti budget ti P649.484 million para ti operasion ti CHR, ken P28.565 million para kadagiti biktima ti human rights violations. Impasingkeden ni Senator Panfilo Lacson nga sponsor ti CHR budget iti Senado nga ikagumaanda nga itakder ti inaprobaranda a Senate version ti budget.
Mababbabalaw ti CHR a saan a patas ti panagimbestigarda kadagiti kaso ti pannakalabsing ti human rights. Aktiboda nga agimbestigar no malabsing ti karbengan dagiti pribado a tattao babaen kadagiti agpapaay iti gobierno nangruna dagiti polis ken soldado. Naulimek met ti CHR no dagiti sibilian ti mangabusar ti kalintegan dagiti adda iti gobierno.
Makonkondenar ti CHR no tulonganda ti pamilia dagiti biktima dagiti mapapati a summary executions wenno extra judicial killings no dagiti mainaig ket polis wenno soldado, ngem saanda met a tulongan dagiti agserserbi iti gobierno no isuda ti malabsing ti karbenganda babaen kadagiti sibilian a tattao.
Saan a maawatan wenno saan a kayat nga awaten dagiti dadduma nga opisial ti gobierno ken adu a pribado a tattao a nabukel ti CHR iti salinong ti 1987 Constitution tapno itandudona ti karbengan ti tao ken agimbestigar kadagiti kaso ti panagabusar ken pannakalabsing ti human rights dagiti agpapaay iti gobierno nangruna dagiti militar ken polis. Iti met panagimbestigar kadagiti panagabusar dagiti saan nga agserserbi iti gobierno ket akem kangrunaanna ti PNP ken dadduma pay a maseknan nga ahensia.
No man pay adda dagiti pagkurangan ti CHR kas met laeng kadagiti dadduma nga ahensia, kasapulan dagiti umili ti komision iti agdama a panawen ta agdadatan dagiti adu a pannakalabsing ti kalintegan dagiti umili iti kampania kontra illegal a droga. Manipud idi mangrugin iti agdama nga administrasion ket nakadanonen iti 3,500 dagiti napapatay iti gerra kontra droga kas maibasar iti report ti PNP. Agarupen a 12,000 dagiti pammapatay no maibasar iti record dagiti human rights groups ken media institutions.
Ti panangiyalokar ti House of Representatives iti P1,000 a 2018 Annual Budget ti CHR ket ipaneknekna ti kinaawan panangisakit dagiti kaaduan a kongresista iti pannakaitandudo ti karbengan ti tao. Sapay koma ta matuloy ti budget nga ituyang ti Senado tapno maituloy ti CHR ti akemna a mangsaluad ti human rights dagiti pribado nga umili iti panangidadanes dagiti naturay nga agpapaay iti gobierno a mangus-usar iti bileg ken pondo ti gobierno tapno ikuspilda dagiti awanan-gaway nga umili. (Eden A. Alviar)


text:
VIGAN CITY – Gapu iti mapaliiw a dakkel a bimmabaan dagiti agsakit iti dengue, akkalenen ti gobierno probinsial ti deklarasionna nga state of calamity iti sibubukel a probinsia gapu iti daytoy a sakit.
Kinuna ni Provincial Health Consultant Dr. Jerry Lahoz a no saan nga agbaliw ti panagpababa ti bilang dagiti agsakit iti dengue, maikkat nga under state of calamity ti probinsia inton Septiembre 15.
Indeklara ni Gov. Luis “Chavit” Singson nga under state of calamity ti Ilocos Sur gapu iti dengue idi Agosto 1 gapu iti agtultuloy a yaadu dagiti agsakit iti dengue iti probinsia.
Manipud idi Enero agingga idi maudi a lawas ti Agosto daytoy a tawen, immabut dagiti kaso ti dengue iti 2,871 ken nakatayan iti 14.
Kangrunaan a nasipsiputan ti siudad ti Vigan a kaadduan ti naireport a kaso ti dengue, sumarsaruno ti Sto.Domingo, Cabugao, Bantay , Sta. Lucia, ken ti Candon City, Santa, Sta. Cruz ken Caoayan gapu iti kellaat a yaadu dagiti nagsakit iti dengue kadagitoy a lugar.
Babaen ti pannakaideklara ti probinsia nga under state of calamity, naaramat ti gobierno probinsial ti calamity fund a pangtulong kadagiti agsakit iti dengue.
Nadumaduma dagiti addang nga inwayat ti gobierno probinsial ken ti Department of Health tapno malapdan ti panagwaras ti sakit a dengue kadagiti nadumaduma nga ili ken barangay.
Malaksid kadagiti fogging operations nga insayangkat dagiti lokal a gobierno, naigannuat ti naing-inget a panagdaldalus kadagiti arubayan ken iti panagipattog amin dagiti mabalin a paggianan ti danum a pagitlogan ken pagindegan dagiti lamok.
Indeklara ti gobierno probinsial ti all-out war maikontra iti dengue ket binuangayna ti provincial dengue task force ken pinaaktibona manen ti barangay dengue brigades kasta met nga ad-adda pay a napapigsa dagiti blood bank units ti Philippine National Red Cross ken ti Gabriela Silang General Hospital tapno adda madadaan a paggalaan iti dara dagiti agsakit iti dengue.
Napagamkan ti yaadu manen dagiti kaso ti dengue iti probinsia iti iduduprak ti Bagyo Mina ngem saan a napasamak no di ket bimmassit ti bilang dagiti agsakit iti dengue.
Iti kaudian a report, aganay laengen a sangagasut dagiti agsakit iti dengue a maag-agasan kadagiti nadumaduma nga ospital ditoy probinsia a pakairamanan ti Gabriela Silang General Hospital.
Kinuna ni Lahoz nga agpatingga ti state of calamity iti Septiembre 15 tapno makalibre iti gastos dagiti adda pay nga agpapaungar kadagiti ospital a publiko.#


text:
NARVACAN, Ilocos Sur – Droga ti kitkitaen dagiti inbestigador ditoy a maysa nga anggulo iti pannakatambang ti maysa a pamilia a nakatayan ti dua ken nakasugatan ti tallo a pakairamanan ti dua ti tawenna nga ubing.
“Adda kasoda iti drugs iti areatayo ken iti Abra and we are looking on that as one of the motives (iti pammaltog),” kinuna ni Police Chief Inspector Marlo Castillo.
Napapatay ni Imelda Cantoria ken ni Alda Cabaña idinto a grabe a nasugatan da Alex Cantoria ken James Cabaña ken ti dua tawenna a Jamie Cabana.
Mapapati a dagiti agassawa a Cantoria ti puntiria dagiti nagtambang.
Segun ken ni Castillo, agturong da Cantoria iti Abra a nakalugan iti Light Ace van, addaan plaka PTV-244 ket agdaldaliasatda iti sitio Kakaldingan, Barangay Lungog ditoy nga ili idi bangenan ti nalabaga a truck ti kalsada, bimmaba ti dua nga armado a tattao sada pinalpaltogan dagiti adda iti lugan.
Nakasarak dagiti inbestigador iti lima a kapsula manipud iti cal. 45 iti nakapasamakan ti krimen.
Kinuna ni Castillo a dua nga slug ti nasarakan dagiti polis iti uneg ti lugan ni Cantoria.
Kinuna ti hepe a naikagumaanan ni James Cabaña, nga indanon ti lugan iti headquarters ti mobile group iti Abra ket intaray dagiti polis dagiti biktima iti Ilocos District Hospital ditoy.
Naideklara nga awanen ti biag da Imelda Cantoria ken Alda Cabaña idi maisangpetda iti Regional Hospital iti San Fernando City idinto a naipan ni James Cabaña iti St. James Hospital.
Bayat ti pannakaisurat daytoy, di pay nabigbig dagiti nagisayangkat iti krimen.
Kinuna ni Castillo a naggapu dagiti Cantoria iti bista iti korte ditoy gapu iti kasoda iti droga ket agawiddan iti Abra idi matambangda.
Idi Hunio 2006, rineid ti Intel ti Provincial Police Office ti balay da Cantoria ket kalpasan ti reid, natiliwan ida iti Abra nga ikutda a droga, segun ken ni Castillo.#


text:
Plantilia:Kahon ti agar-aramat-r
Daytoy a plantilia ket mabalin a mausar ti napardas a panagpartuat ti kahon ti agar-aramat para iti panagiparang iti panid ti agar-aramat urayno awan ti pannakaammo iti HTML wenno eskritu ti tabla ti wiki.
Dagiti linaon
Palagip para iti pagipadasan:[urnosen ti taudan]
- Kankanayon nga agsanay wenno agipadas idiay Plantilia:kahon ti agar-aramat-r/pagipadasan wenno Plantilia:kahon ti agar-aramat-r/pangsubok
- No napagustuankan: Kopiaem ti kodigom!
- Idiay baras ti adres ti pagbasabasam, baliwam ti "pagipadasan" wenno "pangsubok" iti nagan ti bukodmo a baro a kahon ti agar-aramat.
- Kas pagarigan:
- BALIWAN TI http://ilo.wikipedia.org/wiki/Plantilia:Kahon_ti_agar-aramat-r/pagipadasan
- ITI http://ilo.wikipedia.org/wiki/Plantilia:Kahon_ti_agar-aramat-r/Ti_nagan_ti_baro_a_kahon
- No naalan ti nagan ti baro a kahon ti agara-aramat, agpartuat ti sabali a nagan.
- Maibaganto kaniam ti Mangrugi ken Mangpartuat ti baro a Plantiliam iti Kahon ti agar-aramat!
- Ipegket ti kodigom iti naited nga espasio.
Panagusar[urnosen ti taudan]
{{kahon ti agar-aramat-r | border-c = maris ti pagbeddengan | border-s = kaakaba ti pagbeddengan nga addaan kadagiti piksel | id = teksto ti id wenno ladawan | id-c = maris ti likudan ti id | id-fc = maris ti kita ti letra ti id | id-s = kadakkel ti teksto ti id | id-p = tapar ti espasio ti selula ti id | id-lh = lini a katayag ti id | id-op = sabali a parametro ti id (CSS) | id-w = kaakaba ti kahon ti id | id-h = katayag ti kahon ti id | info = teksto ti pakaammo | info-c = maris ti likudadn ti pakaammo | info-fc = maris ti kita ti letra ti pakaamo | info-s = kadakkel ti teksto ti pakaaammo | info-p = tapar ti pakaammo (distansia a baetan dagiti linaon ti selula ken pagbeddengan ti selula) | info-lh = linia a katayag ti pakaammo (wenno distansia iti baetan dagiti linia ti teksto) | info-op = sabali a pakaammo, dagiti parametro ti (CSS) | usercategory = kategoria ti agar-aramat (pagpilian) | usercategory2 = kategoria ti agar-aramat (pagpilian) }}
- Ti kadakkel ti teksto ket naipagarup nga adda kadagiti puntos
- No ti pagbeddengan-c ket saan a nainaganan, ti mausarto ket ti id-c
- Amin a parametro ket pagpilian laeng
Nabaiwanen a daan nga eskritu, para iti kompatibilidad.
{{kahon ti agar-aramat-r | color 1 | color 2 | id | info | id size }}
Kas pagarigan[urnosen ti taudan]
Dagiti batayan a salaysay[urnosen ti taudan]
Kaaduan kadagiti naibatay ti HTML a tabla ket agusar laeng kadagiti manmano kadagitoy a gupit. Ti sumaganad a sangkapaset ti agasmang ket mabalin nga usaren tapno napardas a pagbaliwen ti maysa a HTML a kahon ti agar-aramat iti pormat nga inus-usar ditoy.
{{kahon ti agar-aramat-r | border-c = | info-c = | id-c = | id-fc = | id-s = | id = | info-fc = | info-s = | info-lh = | info = }}
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar
- Plantilia:Kahon ti agar-aramat
- Plantilia:Kahon ti agar-aramat-2


text:
LINGAYEN, Pangasinan – Ilunsad ti probinsia ti live streaming dagiti paay-ayam iti Palarong Pambansa 2012 a maangay ditoy manipud Mayo 6 agingga iti 12, daytoy ti inwaragawag ni Gov. Amado T. Espino, Jr. itay nabiit.
Kinuna ti gobernador a mabalinen a mabuya dagiti reporter dagiti paay-ayam ti Palaro iti maymaysan a lugar ken iti oras a pannakaay-ayamda a saandan a masapul pay a mapan kadagiti lugar a pakaay-ayamanda babaen ti live streaming.
Maysa daytoy nga umuna iti historia ti Palarong Pambansa, kinuna ni Espino idinto nga innayonna a maysa a kuarto a maisangrat para kadagiti nasional ken lokal a media ti maipasdekan kadagiti monitor ken computers a pakabuyaanda kadagiti paay-ayam kadagiti uppat a lugar a pakaangayanda.
Malaksid iti Narciso Ramos Sports and Civic Center iti Lingayen, maangay pay dagiti paay-ayam iti Bimmaley, Dagupan City ken San Carlos City.#